LIVING for free

Έκθεση Αι Γενεαί Πάσαι στον Άλιμο
2025-12-18 19:30 - 21:30 (Europe/Athens) | Πολιτιστικό Κέντρο Δήμου Αλίμου, Ιωνίας 96, Άλιμος, Αττική, 17456, Greece
Την Πέμπτη 18 Δεκεμβρίου 2025, στις 19:30, στο Πολιτιστικό Κέντρο του Δήμου Αλίμου (Λεωφ. Ιωνίας 96) θα πραγματοποιηθούν τα εγκαίνια της Εικαστικής Έκθεσης «ΑΙ ΓΕΝΕΑΙ ΠΑΣΑΙ». Η Δημοτική Πινακοθήκη Αλίμου παρουσιάζει έργα από τη Συλλογή της που φωτίζουν τη διαδρομή της νεοελληνικής τέχνης από τον 20ό αιώνα έως σήμερα. Ζωγράφοι και δημιουργοί διαφορετικών γενεών συναντώνται σε έναν διάλογο γύρω από τη μνήμη, την ταυτότητα και την εξέλιξη της εικαστικής έκφρασης. Η έκθεση επιχειρεί να αναδείξει τη συνέχεια και τη μετάβαση ανάμεσα στις μεγάλες καλλιτεχνικές παραδόσεις της Ελλάδας – από τον Ακαδημαϊσμό έως το μοντέρνο και το σύγχρονο ιδίωμα. Κάθε έργο αποτελεί ένα ίχνος μιας εποχής, ένα αποτύπωμα της ιδιαίτερης γραφής του δημιουργού του, και ταυτόχρονα μια ψηφίδα του ευρύτερου πολιτισμικού τοπίου που διαμορφώνει την ελληνική εικαστική σκηνή. Την επιμέλεια έχουν αναλάβει ο Δήμαρχος Αλίμου Ανδρέας Κονδύλης και η Αντιπρόεδρος του Τμήματος Πολιτισμού Δήμου Αλίμου Αποστολία Σκλάβου. Με την ευγενική χορηγία του Υπουργείου Πολιτισμού.
ΕΙΣΟΔΟΣ ΕΛΕΥΘΕΡΗ
Διάρκεια έως τα τέλη Ιανουαρίου 2026
Λειτουργία έκθεσης:
Τρίτη έως Παρασκευή: 10:00 π.μ. – 13:00 & 17:30 – 20:30
Σάββατο και Κυριακή: 10:30 π.μ. – 13:00 & 17:30-20:30
Την εορταστική περίοδο η έκθεση θα παραμείνει κλειστή 25,26/12/2025, 01/01/2026 και 06/01/2026.
Η εκδήλωση θα μεταδοθεί ζωντανά μέσω live streaming https://www.facebook.com/DimotikoSimvoulioAlimou

Ανθρωπότητα στο Γαλλικό Ινστιτούτο
2025-12-18 20:00 - 22:00 | Γαλλικό Ινστιτούτο Αθηνών, Σίνα 31, Αθήνα, Αττική, Greece
Κύκλος CinéClub: Λευκή κάρτα στον Γιώργο Ζώη | Οκτώβριος, Νοέμβριος & Δεκέμβριος 2025
Ο κύκλος προβολών «CinéClub» του Γαλλικού Ινστιτούτου Ελλάδος επιστρέφει και δίνει για ένα τρίμηνο, Λευκή κάρτα σε μία διακεκριμένη προσωπικότητα του κινηματογραφικού χώρου, η οποία προτείνει τρεις αγαπημένες ταινίες. Για τους μήνες Οκτώβριο, Νοέμβριο και Δεκέμβριο 2025, η Λευκή κάρτα δίνεται στον σκηνοθέτη Γιώργο Ζώη. Οι κινηματογραφικές αυτές βραδιές με ελεύθερη είσοδο, δίνουν την ευκαιρία στους σινεφίλ να ανακαλύψουν ή να ξαναδούν κάποια από τα διαμάντια του γαλλικού και γαλλόφωνου κινηματογράφου, με ελληνικούς υπότιτλους.
3η προβολή | Πέμπτη 18 Δεκεμβρίου 2025, 20:00.
«Ανθρωπότητα» (« L’Humanité »), του Bruno Dumont (1999)
(148′ – 1999 – Γαλλία) με τους: Emmanuel Schotte, Séverine Caneele, Philippe Tullier
*Ακατάλληλη για άτομα κάτω των 12 ετών
Ο Φαραώ ντε Γουίντερ, εγγονός του ζωγράφου με το ίδιο όνομα, ζει μόνος με τη μητέρα του στην βόρεια Γαλλία. Περνά τον ελεύθερο χρόνο του κάνοντας κηπουρική, ποδήλατο, αλλά κυρίως με τη γειτόνισσά του, τη Ντομινό, για την οποία τρέφει κρυφό έρωτα. Ως υποδιοικητής της αστυνομίας, καλείται να ερευνήσει τον βιασμό και τη δολοφονία ενός μικρού κοριτσιού. Η έρευνά του θα τον οδηγήσει όχι μόνο στην αναζήτηση του ενόχου, αλλά και στην αναζήτηση αποδείξεων πως υπάρχει ακόμη ανθρωπιά.
Αuditorium Theo Angelopoulos (Σίνα 31)
Πριν από την προβολή θα προηγηθεί παρουσίαση από τον Γιώργο Ζώη.
Είσοδος ελεύθερη / Ταινία με ελληνικούς υπότιτλους
Γιώργος Ζώης
Ο Γιώργος Ζώης είναι σκηνοθέτης. Το έργο του έχει επιλεγεί στα μεγαλύτερα φεστιβάλ του κόσμου (Κάννες, Βενετία, Βερολίνο, Ρότερνταμ, Telluride, Clermont-Ferrand) και έχει αναγνωριστεί με πολλά βραβεία και διακρίσεις παγκοσμίως. Στην Ελλάδα έχει κερδίσει το βραβείο καλύτερης μικρού μήκους ταινίας για το Casus Belli από την Ελληνική Ακαδημία Κινηματογράφου και επτά βραβεία στο Φεστιβάλ Δράμας συμπεριλαμβανομένης καλύτερης ταινίας/σκηνοθεσίας/σεναρίου.
Η πρώτη του μεγάλου μήκους Interruption έκανε πρεμιέρα στο Φεστιβάλ Βενετίας το 2015 και κέρδισε βραβείο πρωτοεμφανιζόμενου σκηνοθέτη από την Ελληνική Ακαδημία Κινηματογράφου. Έχει κερδίσει υποψηφιότητα καλύτερης σκηνοθεσίας από την Ευρωπαϊκή Ακαδημία κινηματογράφου για την ταινία του Τίτλοι Τέλους ενώ έχει διατελέσει μέλος της επίσημης κριτικής επιτροπής “Λιοντάρι του μέλλοντος” στο 74ο Διεθνές Φεστιβάλ της Βενετίας. Οι ταινίες του έχουν παιχτεί σε μεγάλους τηλεοπτικούς σταθμούς όπως το CANAL+, ARTE κτλ και έχουν επιλεχθεί από την φημισμένη πλατφόρμα Criterion.
Η δεύτερη μεγάλου μήκους ταινία Arcadia, έκανε την παγκόσμια πρεμιέρα της στο Φεστιβάλ Βερολίνου 2024, στο επίσημο διαγωνιστικό τμήμα Εncounters, κέρδισε το βραβείο σκηνοθεσίας στο Φεστιβάλ του Σαράγιεβο ανάμεσε σε πολλές άλλες διακρίσεις. Στην Ελλάδα κέρδισε τα βραβεία ΙΡΙΣ καλύτερης ταινίας, σκηνοθεσίας και σεναρίου από την Ελληνική Ακαδημία Κινηματογράφου, ενώ ήταν η μοναδική ελληνική ταινία υποψήφια στην Ευρωπαϊκή Ακαδημία Κινηματογράφου. Η ταινία Arcadia είναι η επίσημη υποψηφιότητα της Ελλάδας για τα Όσκαρ 2026.

Ταξίδια του Ανέμου στα Βριλήσσια
2025-12-18 20:00 - 22:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
Το Cine Δράση ολοκληρώνει τις προβολές του για το 2025 την Πέμπτη 18 Δεκεμβρίου στις 8:15΄μμ, στο ΤΥΠΕΤ με τα «Ταξίδια του Ανέμου» δεύτερη ταινία του πολυβραβευμένου Κολομβιανού Ciro Guerra («Στην Αγγαλιά του Φιδιού», «Αποδημητικά Πουλιά»). Μια ασυνήθιστη, συναρπαστική ταινία με την οποία ο σκηνοθέτης μας ταξιδεύει σε ένα άγνωστο κομμάτι της χώρας του, μακριά από τους ναρκοβαρώνους και τις τουριστικές ατραξιόν, με πανέμορφα πλάνα από την ύπαιθρο της και δυο πρωταγωνιστές που αντιπροσωπεύουν τους δυο πόλους της ζωής: τα γηρατειά και τη νιότη. Τοπία και χαρακτήρες αρχετυπικοί τόσο που αδυνατούμε να προσδιορίσουμε το χρόνο που διαδραματίζεται η ιστορία, μια δήλωση του Guerra ότι ο πολιτισμός και οι παραδόσεις των λαών δεν υπόκεινται σε χρονικά όρια. Είναι ζωντανές όσο υπάρχουν εκείνοι οι άνθρωποι που τα υπηρετούν και αυτοί τα απολαμβάνουν.
Οι προβολές του Cine Δράση για το 2026 θα αρχίσουν την Πέμπτη 8 Ιανουαρίου.
Πέμπτη 18 Δεκεμβρίου 2025, 8:15΄μμ, στο ΤΥΠΕΤ (Υμηττού & Πλαταιών από το Cine Δράση
Τα ταξίδια του Ανέμου/Los viajes del viento/ The Wind Journeys
Κολομβία, Κοινωνική, Μουσική, 2015. Διάρκεια: 120’. Σενάριο-Σκηνοθεσία: Ciro Guerra Πρωταγωνιστούν: Marciano Martínez, Yull Núñez, Rosendo Romero, Beto Rada, Guillermo Arzuaga, José Luís Torres, Agustín Nieves, Erminia Martínez, José Luis Torres, Justo Valdez. Φωτογραφία: Paulo Andrés Pérez. Μουσική: Iván “Tito” Ocampo Reparto. Γλώσσες: Ιασπανικά, Bantu, Wayunayky and Ikn.
Η ιστορία μας πιθανόν συμβαίνει το 1968, σύμφωνα με την ημερομηνία που αναγράφεται σε πανό μουσικού φεστιβάλ στο οποίο παρευρίσκονται οι δύο πρωταγωνιστές. Για το μεγαλύτερο μέρος της ζωής του, ο ξακουστός τροβαδούρος Ιγνάσιο Καρίγιο ταξίδευε στα χωριά της βόρειας Κολομβίας, συμμετέχοντας σε φιέστες και πανηγύρια. Εκεί παίζει παραδοσιακά τραγούδια στο πιστό ακορντεόν του, ένα θρυλικό όργανο στο οποίο ο ίδιος έχει προσδώσει μαγικές ικανότητες ισχυριζόμενες ότι κάποτε ανήκε στον διάβολο. Κάποτε παντρεύτηκε, άφησε πίσω την νομαδική ζωή και εγκαταστάθηκε σε μια μικρή πόλη. Αλλά μετά τον θάνατο της συζύγου του, τραυματισμένος από την απώλεια ορκίζεται να μην ξαναπαίξει ποτέ το καταραμένο όργανο και ξεκινά ένα μεγάλο ταξίδι με σκοπό να το επιστρέψει στον νόμιμο κάτοχό του τον προηγούμενο δάσκαλο του. Στο ταξίδι του τον ακολουθεί κατά πόδας ο Φερμίν, ένα ζωηρό νεαρό παιδί, χωρίς οικογενειακές σταθερές βάσεις που τον εκλιπαρεί να του διδάξει την τέχνη του μουσικού. Ο Ιγνάσιο που γνωρίζει καλά τις δυσκολίες και τους περιορισμούς του επαγγέλματος προσπαθεί να αποθαρρύνει τον πεισματάρη νεαρό, χωρίς να το καταφέρνει. Έτσι χωρίς χρήματα ή άλλα εφόδια με μόνη συντροφιά το σφύριγμα του ανέμου διασχίζουν τη Βόρεια Κολομβία, περνούν από τραχιά εδάφη, τροπικά δάση και ερήμους, συναντάνε διάφορες μουσικές κουλτούρες, απομονωμένα χωριά στις κορυφές των βουνών με τις δοξασίες, τους μύθους και τις δεισιδαιμονίες των κατοίκων τους για να καταλήξουν στο χωριό του ιδιοκτήτη του ακορντεόν. Η επιστροφή του στον πρώην κάτοχο, έχει για τον τροβαδούρο την έννοια του τάματος. Στην πορεία για την εκπλήρωση αυτού του τάματος ο πεισματάρης μικρός που διαθέτει μόνο ψυχή και θέληση, δεν θα γίνει ποτέ μαθητής του τροβαδούρου, αλλά θα βρίσκεται πάντα στο πλευρό του. Δίπλα του θα αρχίσει να κατανοεί τον κόσμο και θα σιγά σιγά θα περάσει και αυτός στον κόσμο των ενηλίκων.
Με το αριστουργηματικό και ιδιότυπο αυτό road movie o, γεννημένος το 1981, σεναριογράφος και σκηνοθέτης Ciro Guerra μας εισάγει στην άγνωστη για τους δυτικούς, κουλτούρα της παραδοσιακής Κολομβιάνικης μουσικής Vallenatos που σημαίνει: γεννημένο στην κοιλάδα. Μια μουσική όπου το ακορντεόν κρατάει ηγετική θέση συνοδευόμενο από τα κρουστά Caja και Guacharaca. Αναπτύχθηκε στα μέσα του 20ου αιώνα στην Κολομβιανή επαρχία της Καραϊβικής, από χωρικούς που ταξίδευαν στα κοντινά χωριά με σκοπό να πουλήσουν τα ζώα τους. Λόγω της έλλειψης επικοινωνίας ανάμεσα στα χωριά οι μουσικοί έπαιζαν και ρόλο αγγελιοφόρων μεταφέροντας με τους στίχους των τραγουδιών τους τα τελευταία νέα και κουτσομπολιά της περιοχής. Ο σκηνοθέτης χρησιμοποιεί ως πρωταγωνιστή έναν αυθεντικό θρυλικό παραδοσιακό μουσικό του Vallenato, τον Marciano Martínez, τα βασικά χαρακτηριστικά της περσόνας του οποίου έδωσε και στον κεντρικό ήρωα του φιλμ. Η γη της Κολομβίας παράξενη και πλούσια, οι άνθρωποι της αποδίδονται υπέροχα στη φωτογραφία του Paulo Andrés Pérez. Η εμβληματική μουσική που συνοδεύει τους ήρωες στο μακρύ ταξίδι τους, συμβάλλοντας στην αφηγηματική και συναισθηματική κορύφωση του «Los viajes del viento» είναι του Iván “Tito” Ocampo.
Ο Ciro Guerra γύρισε την πρώτη του μεγάλου μήκους ταινία μυθοπλασίας «Wandering Shadows» το 2004 σε ηλικία μόλις 23 χρονών. Ακολούθησε η δεύτερή του ταινία «Los viajes del viento» (2009). Το «Στην αγκαλιά του φιδιού» (Embrace of the serpent, 2015) συνεχίζει τη διαδρομή του σκηνοθέτη σε άγνωστα και μαγευτικά μέρη της Κολομβίας, αυτή τη φορά στον Αμαζόνιο. Το ασπρόμαυρο αυτό οδοιπορικό ενός δυτικού στη μυστικιστική κουλτούρα των αυτοχθόνων ιθαγενών υπήρξε και η μεγαλύτερη έως τώρα επιτυχία του σκηνοθέτη, που του άνοιξε διάπλατα δρόμο για μία διεθνή καριέρα. Στη συνέχεια έκανε τα «Αποδημητικά Πουλιά» (2018) απλά επιβεβαίωσαν ότι έχουμε να κάνουμε με έναν μεγάλο δημιουργό.

Film Factory 2025 στην Ταινιοθήκη της Ελλάδος
2025-12-19 12:30 - 18:00 | Ταινιοθήκη της Ελλάδος – Λαϊς, Ιερά Οδός 48 & Μεγάλου Αλεξάνδρου, Αθήνα, Αττική, Greece
Το Film Factory 2025 θα πραγματοποιηθεί το τριήμερο Παρασκευή 19, Σάββατο 20 & Κυριακή 21 Δεκεμβρίου στην Ταινιοθήκη της Ελλάδος, με ελεύθερη είσοδο για το κοινό. Το Film Factory είναι η πιο δημιουργική κι επιτυχημένη εκπαιδευτική δράση της Ελληνικής Ακαδημίας Κινηματογράφου κι έχει αγκαλιαστεί από σπουδαστές κινηματογράφου και καλλιτεχνικών σχολών, νέους κινηματογραφιστές και σινεφίλ. Πρωταγωνιστές/ριες της δράσης και εισηγητές/ριες των masterclasses είναι επαγγελματίες του κινηματογράφου που βραβεύτηκαν στα Βραβεία Ίρις 2025 της Ελληνικής Ακαδημίας Κινηματογράφου, οι οποίοι/ες καλύπτουν όλο το φάσμα της κινηματογραφικής δημιουργίας: Σενάριο, Σκηνοθεσία, Παραγωγή και Διεθνής Συμπαραγωγή, Διεύθυνση Φωτογραφίας, Υποκριτική, Μουσική, Σκηνογραφία, Ενδυματολογία, Ήχος, Ειδικά και Οπτικά Εφέ, σε ταινίες μυθοπλασίας, ντοκιμαντέρ και animation.
Στις παράλληλες δράσεις του 14ου Film Factory περιλαμβάνεται επίσης ένα ειδικό masterclass σε συνεργασία με την Blink GFE, για το μοντάζ της ταινίας Ηλέκτρα 7. Η ταινία είναι μια παραγωγή του Φεστιβάλ Αθηνών Επιδαύρου και της Ελληνικής Ακαδημίας Κινηματογράφου, με την ευγενική χορηγία της ΔΕΗ. Κάθε ένας/μία από τους/τις Αλέξανδρο Βούλγαρη, Σοφία Εξάρχου, Νεριτάν Ζιντζιρία, Χριστίνα Ιωακειμίδη, Μπάμπη Μακρίδη, Αργύρη Παπαδημητρόπουλο και Ελίνα Ψύκου σκηνοθέτησε ένα από τα επτά κεφάλαια του σεναρίου που έγραψε ο Παναγιώτης Χριστόπουλος, αντλώντας έμπνευση από την Ηλέκτρα του Σοφοκλή. Ο σεναριογράφος Παναγιώτης Χριστόπουλος, οι μοντέρ Γιώργος Μαυροψαρίδης και Στάμος Δημητρόπουλος και ο σκηνοθέτης Νεριτάν Ζιντζιρία αποκαλύπτουν τη δημιουργική διαδικασία πίσω από την Ηλέκτρα 7 και συζητούν για τον κινηματογράφο ως πράξη συγγραφής. Κατά τη διάρκεια της συζήτησης θα προβληθούν διάφορες βερσιόν του μοντάζ της ταινίας. Η πρώτη ημέρα θα κλείσει με ένα masterclass για τη «Γλώσσα των Χώρων» από τη Γιώτα Σκουβαρά, location manager της Ηλέκτρας 7 και αρκετών ακόμα ταινιών.
Το Film Factory, παράλληλα με τον εκπαιδευτικό του χαρακτήρα, αποτελεί έναν ζωτικό χώρο ανταλλαγής γνώσης και απόψεων μεταξύ δημιουργών του κινηματογράφου, με απώτερο στόχο τη γνωριμία και διασύνδεση των καταξιωμένων επαγγελματιών του ελληνικού κινηματογράφου με τη νεότερη γενιά συναδέλφων, συμβάλλοντας στην ενδυνάμωση της κινηματογραφικής κοινότητας της χώρας.
Πρόγραμμα Παρασκευής
12:30 Editors Uncut #2: Ποιος αφηγείται την Ηλέκτρα 7;
Η πρώτη και η τελική γραφή – Παναγιώτης Χριστόπουλος (σεναριογράφος), Νεριτάν Ζιντζιρία (σκηνοθέτης), Γιώργος Μαυροψαρίδης (μοντέρ), Στάμος Δημητρόπουλος (μοντέρ)
Κατά τη διάρκεια της συζήτησης θα προβληθούν διάφορες βερσιόν του μοντάζ της ταινίας.
16:00 Εξ’ ενστίκτου πάντα (ή αλλιώς η γλώσσα των χώρων) – Γιώτα Σκουβαρά, location manager

Χριστούγεννα στο Χαλάνδρι
2025-12-19 16:00 - 18:00 | κεντρική πλατεία Χαλανδρίου (Αγίου Νικολάου), Πλατεία Αγίου Νικολάου, Χαλάνδρι, Αττική, 15232, Greece
Χειμερινό εορταστικό Φεστιβάλ 2025 στο Χαλάνδρι. Συναυλίες, εικαστικά και μουσικοθεατρικά εργαστήρια για παιδιά, χριστουγεννιάτικη αγορά στην Κεντρική Πλατεία, καρουζέλ, η μεγάλη χριστουγεννιάτικη συναυλία της Φιλαρμονικής και βέβαια Νυχτερινός Αγώνας Δρόμου – Christmas Run. O Δεκέμβρης στο Χαλάνδρι είναι ο μήνας της γιορτής και του χειμερινού πολιτιστικού φεστιβάλ, που αναμένεται να προσφέρει χαρά και ξεγνοιασιά σε μικρούς και μεγάλους.
Χειμερινό εορταστικό Φεστιβάλ 2025 στο Χαλάνδρι
Δείτε το πλήρες πρόγραμμα ΕΔΩ
Παρασκευή 19 Δεκεμβρίου: Κεντρική Πλατεία, 16.00 – 18.00
Μουσικοθεατρικό εργαστήριο, μπουρμπουλήθρες, μπαλονοκατασκευές, κυνήγι θησαυρού.
9 Δεκεμβρίου 2025 έως 6 Ιανουαρίου 2026 Στην Κεντρική Πλατεία θα στηθεί γιορτινό καρουζέλ καθώς και χριστουγεννιάτικο χωριό με σπιτάκια και δράσεις για παιδιά. Θα λειτουργεί επίσης η παραδοσιακή χριστουγεννιάτικη αγορά με τα «σπιτάκια» που παραχωρεί ο Δήμος Χαλανδρίου σε μη κερδοσκοπικούς, κοινωφελείς οργανισμούς.
Ωράριο λειτουργίας καρουζέλ
24 -29 & 31.12.2025, 12.00 – 20.00
Σαββατοκύριακα, 12.00 -20.00
Καθημερινές 16.00 -20.00
6.1.26, 14.00 – 20.00

Χορευτική Αυτοσχεδιαστική Συνάντηση στο Εμπρός
2025-12-19 16:00 - 20:00 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Χορευτική Αυτοσχεδιαστική Συνάντηση
Προτού χτυπήσουν οι εορταστικές “Καμπάνες” των διακοπών, θα έχουμε την χαρά να οργανώσουμε μια αυτοσχεδιαστική συνάντηση χορού, ανοιχτή για όλα τα άτομα που επιθυμούν να συμπράξουν, συν εκφραστούν, συν κινηθούν, ακόμα και να συγκινηθούν, γιατι όχι! Η διαδικασία θα διαρκέσει εκτιμώμενα στις 3 ώρες, με την ακολουθία κινητικών οδηγιών και δομικών πλαισίων ώς χορευτικά εργαλεία, οι συμμετέχοντες θα έχουν την δυνατότητα να εμπνευστούν και να εξερευνήσουν τα στοιχεία της κίνησης και του ρυθμού! Την διαδικασία θα συνοδεύσει ζωντανά μουσικός καλλιτέχνης, με μουσικά θέματα, ρυθμικά μοτίβα και ηχητικά τοπία, εμπνευσμένος και εμπνέοντας σε μία πράξη συνδημιουργίας!
Ημερομηνία: Παρασκευή 19 Δεκεμβρίου Διάρκεια: 16.00-20.00
Τι χρειάζομαι: άνετα ρούχα, μπουκάλι με νερό, κάποιο φρούτο, να αφαιρέσω τυχόν κοσμήματα για την αποφυγή τραυματισμού.
Μουσικός: Zedohseakay
Εισηγητής: Χρήστος Στα Μαρία
Συμμετοχή:Όλες οι δραστηριότητες στο Ελεύθερο Αυτοδιαχειριζόμενο Θέατρο Εμπρός είναι με ελεύθερη συνεισφορά.
Διευθυνση επικοινωνίας και πληροφοριών: christos.sta.maria3@gmail.com

Το Εργαστήρι των ξωτικών στον Πειραιά
2025-12-19 17:00 - 21:00, 2025-12-20 10:00 - 21:00 | Πλατεία Κοραή Πειραιάς, Πλατεία Κοραή, Πειραιάς, Αττική, Greece
Το Εργαστήρι των ξωτικών στον Πειραιά
Τα παιδιά ζουν τη μαγεία των Χριστουγέννων μέσα από δημιουργικές και χαρούμενες δραστηριότητες. Κατασκευάζουν χριστουγεννιάτικα στολίδια, διακοσμούν μπισκότα με γλάσο και ζαχαρωτά και φτιάχνουν τις δικές τους κάρτες ευχών. Γράφουν το γράμμα τους στον Άγιο Βασίλη και το τοποθετούν στο μαγικό γραμματοκιβώτιο, ενώ με τη βοήθεια των ξωτικών συμμετέχουν σε διασκεδαστικά παιχνίδια, ακούν χριστουγεννιάτικες ιστορίες και τραγουδούν γιορτινά τραγούδια. Παράλληλα, απολαμβάνουν ζωγραφική προσώπου και δημιουργούν μικρές χειροτεχνίες, όπως δώρα και διακοσμητικές κορνίζες. Το Εργαστήρι γεμίζει τα παιδιά με χαρά και εορταστική διάθεση, προσφέροντας μια μοναδική εμπειρία και αξέχαστες στιγμές, καθώς βοηθούν τον Άγιο Βασίλη στα μαγικά του παιχνίδια.
Πρόγραμμα
Παρασκευή 5 Δεκεμβρίου : 17:00-21:00
Παρασκευή 12 Δεκεμβρίου: 10:00-14:00 & 17:00-21:00
Παρασκευή 19 Δεκεμβρίου: 17:00-21:00
Σάββατο 20 Δεκεμβρίου & Κυριακή 21 Δεκεμβρίου: 10:00-14:00 & 17:00-21:00
Δευτέρα 22 Δεκεμβρίου: 17:00-21:00
Τρίτη 23 Δεκεμβρίου: 17:00-21:00
Τετάρτη 24 Δεκεμβρίου έως Τετάρτη 31 Δεκεμβρίου: 10:00-14:00 & 17:00 – 21:00
Η μαγεία των Χριστουγέννων σας περιμένει στο Χωριό των Ξωτικών! Μικροί και μεγάλοι ζήστε τη χαρά των γιορτών, με παιχνίδια, εκπλήξεις και ανεπανάληπτες στιγμές για όλη την οικογένεια!
Διοργάνωση : Διεύθυνση Εξωστρέφειας-Destination Piraeus

Κόκκινη νύχτα στον Πειραιά
2025-12-19 17:00 - 23:00 | Δημοτικό Θέατρο Πειραιά, Ηρώων Πολυτεχνείου 32, Πειραιάς, Αττική, 18535, Greece
Η «Κόκκινη Νύχτα» έρχεται κι αυτά τα Χριστούγεννα στον Πειραιά, γεμάτη φως, γιορτινά χρώματα, μουσικές και χαμόγελα, μετατρέποντας την πόλη σε μια μεγάλη χριστουγεννιάτικη γιορτή. Την Παρασκευή 19 Δεκεμβρίου, έως τις 23:00, τα καταστήματα της πόλης θα παραμείνουν ανοιχτά με ειδικές προσφορές και εκπτώσεις, δημιουργώντας μια ζωντανή, γιορτινή ατμόσφαιρα σε όλο το εμπορικό κέντρο. Ο Πειραιάς γιορτάζει τα Χριστούγεννα και υποδέχεται κατοίκους και επισκέπτες για μια βραδιά γεμάτη λάμψη, ζεστασιά και γιορτινή διάθεση. Οι εορταστικές δράσεις της Κόκκινης Νύχτας περιλαμβάνουν:
Χριστουγεννιάτικη Συναυλία, 20:30 – προαύλιος χώρος Δημοτικού Θεάτρου Πειραιά Μια λαμπερή, γιορτινή και μαγευτική βραδιά θα γεμίσει την πόλη με μουσική, χρώματα και χριστουγεννιάτικη ζεστασιά. Η Φιλαρμονική Ορχήστρα Πνευστών του Δήμου Πειραιά, η Ορχήστρα Εγχόρδων Νέων Πειραιά και η παιδική χορωδία του Πρότυπου Μουσικού Κέντρου Πειραιά (Δημοτικό Ωδείο), παρουσιάζουν ένα πλούσιο εορταστικό πρόγραμμα, με κλασικές και σύγχρονες χριστουγεννιάτικες μελωδίες, αγαπημένες συνθέσεις και μοναδικές μουσικές εκπλήξεις που θα μας βάλουν για τα καλά στο κλίμα των γιορτών. Ελάτε να ζήσουμε όλοι μαζί μια αξέχαστη βραδιά, να μοιραστούμε το πνεύμα των Χριστουγέννων και να καλωσορίσουμε τις γιορτές με μουσική και χαμόγελα.
Εορταστικές Δραστηριότητες
Διασκέδαση για όλους: Ξυλοπόδαροι, μασκότ, μάγοι, ξωτικά και Αϊ Βασίληδες θα πλημμυρίσουν το κέντρο της πόλης, μεταφέροντας το πνεύμα των Χριστουγέννων σε μικρούς και μεγάλους. Χριστουγεννιάτικες μελωδίες: Η Φιλαρμονική Ορχήστρα Πνευστών του Δήμου Πειραιά θα συνοδεύσει μουσικά τις δράσεις, δημιουργώντας μια μαγική ατμόσφαιρα. Η μασκότ του Ολυμπιακού: Σε «θρυλικό» ρυθμό, η μασκότ του Ολυμπιακού θα μοιράζει συμβολικά δώρα και θα φωτογραφίζεται με τα παιδιά.
Ξεχωριστές Εμπειρίες
Δωροεπιταγές: Τα καταστήματα της πόλης θα μοιράζουν δωροεπιταγές στους καταναλωτές, ενισχύοντας τη γιορτινή αγοραστική εμπειρία.
Το τρένο των ξωτικών: Ζήστε μια μαγική Χριστουγεννιάτικη διαδρομή στο κέντρο της πόλης, με το «τρένο των ξωτικών» που περιμένει μικρούς και μεγάλους.
Πύργος Πειραιά: Ειδικά για την Κόκκινη Νύχτα, ο Πύργος του Πειραιά, θα είναι φωτισμένος στα κόκκινα!
Η «Κόκκινη Νύχτα» υπόσχεται χαρά, ψυχαγωγία και ζωντάνια για όλους!Σας περιμένουμε στον Πειραιά για να γιορτάσουμε μαζί τα Χριστούγεννα!
Αναλυτικό Πρόγραμμα
“Street Red Night Party” (17:00 – 21:00)
Τρεις DJ’s αναλαμβάνουν να ξεσηκώσουν το εμπορικό κέντρο του Πειραιά με τη μουσική τους, δημιουργώντας μια ατμόσφαιρα γιορτής και διασκέδασης στους δρόμους.
Ζογκλέρ με φωτιές (17:00 – 18:00) – Βασιλέως Γεωργίου
Εντυπωσιακοί ζογκλέρ με φωτιές μαγεύουν τους περαστικούς, προσφέροντας μια μοναδική, ατμοσφαιρική εμπειρία.
Μουσικό Ντουέτο (17:00 – 20:00) – Σωτήρος Διός
Ένα μουσικό ντουέτο θα γεμίσει την ατμόσφαιρα με εορταστικούς ήχους και μελωδίες, προσφέροντας μια υπέροχη ατμόσφαιρα για την περιοχή.
REACTIONS ACTS – Rudolf και Ο Ξυλοπόδαρος των Χριστουγέννων
Μικροί και μεγάλοι θα συναντήσουν τον αγαπημένο Rudolf και τον ξυλοπόδαρο των Χριστουγέννων με τις εντυπωσιακές τους στολές. Μπορούν να φωτογραφηθούν μαζί τους και να χορέψουν στον ρυθμό της γιορτής!
STAGE SHOW – Χριστουγεννιάτικες Εκπλήξεις (17:00 – 19:30)
Ο Αρχιξωτικός των Χριστουγέννων απασχολεί τα παιδιά με Χριστουγεννιάτικα παιχνίδια και χορό. Στην συνέχεια, θα παρουσιάσει ένα Magic Show με εντυπωσιακά ταχυδακτυλουργικά κόλπα, αλλά και ένα Ακροβατικό Show με δύσκολα νούμερα ισορροπίας, που θα καθηλώσουν το κοινό.
Ελάτε να ζήσουμε μαζί τη μαγεία των Χριστουγέννων με εντυπωσιακές δράσεις και ζωντανή διασκέδαση για όλες τις ηλικίες!
Διοργάνωση: Διεύθυνση Εξωστρέφειας Δήμου Πειραιά – Destination Piraeus, Διεύθυνση Προσόδων & Εμπορίου, Εμπορικός Σύλλογος Πειραιά. Με την υποστήριξη της Περιφέρειας Αττικής.

Χριστούγεννα στον Άγιο Δημήτριο
2025-12-19 17:30 - 19:30 | Δημοτικό Ωδείο Αγίου Δημητρίου, Κλεάρχου 71, Άγιος Δημήτριος, Αττική, 173 43, Greece
Χριστούγεννα στον Άγιο Δημήτριο
Με ιδιαίτερη χαρά σας προσκαλούμε να συμμετάσχετε στις φετινές Χριστουγεννιάτικες εκδηλώσεις του Δήμου μας, που οργανώνονται με αγάπη και στόχο να φέρουν χαμόγελο, ζεστασιά και γιορτινή διάθεση σε μικρούς και μεγάλους. Σας καλούμε όλους να αγκαλιάσετε το εορταστικό μας πρόγραμμα και να γιορτάσουμε μαζί το πνεύμα των Χριστουγέννων. Με τις θερμότερες ευχές για καλές γιορτές!
Πατήστε ΕΔΩ για να δείτε το πλήρες πρόγραμμα
Χριστουγεννιάτικες συναυλίες Δημοτικού Ωδείου
ΔΕΥΤΕΡΑ 15 ΔΕΚΕΜΒΡΙΟΥ
Μεγάλη αίθουσα του Δημοτικού Ωδείου 17.45
Συμμετέχουν οι μαθητές των καθηγητών: Γιακουμής Γιώργος Βιολί Τζούλη Θεοχάρη Πιάνο Μαγδαληνή Στρατούλη Κιθάρα Χάρης Γκίτζιος Βιολί
ΠΑΡΑΣΚΕΥΗ 19 ΔΕΚΕΜΒΡΙΟΥ
Μεγάλη αίθουσα του Δημοτικού Ωδείου 18.00
Συμμετέχουν οι μαθητές των καθηγητών: Πέγκυ Μπαλάσκα Πιάνο Εμμανουέλα Μασλάροβα Πιάνο Σύλβια Ευθυμίου Τραγούδι
ΔΕΥΤΕΡΑ 22 ΔΕΚΕΜΒΡΙΟΥ
Θέατρο «Μελίνα Μερκούρη» 20.00
Συμμετέχουν: Το κιθαριστικό ντουέτο (Δρίκου Μαρκέλλα & Δαλαμάγκας Δημήτρης), η Μικτή χορωδία, η εφηβική και η παιδική με μαέστρο τον Κώστα Καραμάνο, το ροκ συγκρότημα του Δημοτικού Ωδείου και το παραδοσιακό συγκρότημα του Δημοτικού Ωδείου.

Εργαστήριο Οι φωνές μας μαζί
2025-12-19 18:30 - 20:00 | Athens Book Space, Πάρκο Ελευθερίας, Αθήνα, Αττική, 11521, Greece
Οι φωνές μας μαζί
Εργαστήριο δημιουργικής ανάγνωσης από την ομάδα θεάτρου «Ανεμόμυλοι». Οι συμμετέχοντες, ενήλικες από 18 έως 108 ετών, έρχονται σε επαφή με ποιήματα και λογοτεχνικά κείμενα στο πνεύμα των Χριστουγέννων και εξοικειώνονται με τη διαδικασία της δημιουργικής ανάγνωσης. Αξιοποιούν ποικίλα εκφραστικά μέσα, ανακαλύπτοντας τους δρόμους που ανοίγει η συλλογική ανάγνωση.
*Σχεδιασμός / Υλοποίηση: Χρήστος Χριστόπουλος
**Απαραίτητη η τηλεφωνική κράτηση: 6974802645 ,Τετ.-Κυρ. 10:30-18:30
Παρασκευή 19.12.2025 | Athens Book Space | Πάρκο Ελευθερίας 18:30 – 19:40

Πικρό Ψωμί στην Ταινιοθήκη της Ελλάδος
2025-12-19 18:30 - 21:30 | Ταινιοθήκη της Ελλάδος – Λαϊς, Ιερά Οδός 48 & Μεγάλου Αλεξάνδρου, Αθήνα, Αττική, Greece
Παρακολουθήστε το Πικρό ψωμί του Γρηγόρη Γρηγορίου και το Μια ζωή σε θυμάμαι να φεύγεις της Φρίντας Λιάππα ψηφιακά αποκατεστημένα και καθολικά προσβάσιμα, με ελεύθερη είσοδο! H Tαινιοθήκη της Ελλάδος, που διαθέτει αίθουσες προσβάσιμες σε άτομα με κινητικές δυσκολίες και αμαξίδια, επεκτείνει την προσβασιμότητα και σε μοναδικές, αποκατεστημένες ταινίες της συλλογής της ώστε ακόμα περισσότεροι θεατές να μπορούν να τις παρακολουθήσουν. Έτσι, την Παρασκευή 19 Δεκεμβρίου θα παρουσιάσει σε καθολικά προσβάσιμη προβολή και με ελεύθερη είσοδο, τις ψηφιακά αποκατεστημένες ταινίες Πικρό ψωμί του Γρηγόρη Γρηγορίου (8 μ.μ) και Μια ζωή σε θυμάμαι να φεύγεις της Φρίντας Λιάππα (9.30 μ.μ.) σε συνεργασία με το Νεανικό Πλάνο. Oι ταινίες θα προβληθούν με υπότιτλους για κωφούς και βαρήκοους (SDH) και ακουστική περιγραφή για άτομα με οπτική αναπηρία (AD) από το Νεανικό Πλάνο (Neaniko Plano Subtitles).
Αφήγηση ακουστικής περιγραφής:
Στέλιος Ανατολίτης (“Πικρό ψωμί”)
Βιργινία Μιχαήλ (“Μια ζωή σε θυμάμαι να φεύγεις”)
Τεχνική επεξεργασία: Studio Massive Productions
Στις 18.30 θα προηγηθεί παρουσίαση του βιβλίου της Ευαγγελίας Λιάκου “ΣΙΝΕΜΑ με άλλου βλέμμα -Τεχνικές ακουστικής περιγραφής για την προσβασιμότητα ατόμων με προβλήματα όρασης”.
ΤΟ ΒΙΒΛΙΟ
18:30 ΣΙΝΕΜΑ με άλλου βλέμμα – Τεχνικές ακουστικής περιγραφής για την προσβασιμότητα ατόμων με προβλήματα όρασης.
Η ακουστική περιγραφή επιτρέπει την πρόσβαση στο οπτικοακουστικό υλικό σε άτομα με δυσκολίες όρασης. Το βιβλίο, μία έκδοση του Νεανικού Πλάνου, βασίζεται στη διδακτορική διατριβή της Ευαγγελίας Λιάκου η οποία καταλήγει, για πρώτη φορά, στη διατύπωση έξι συγκεκριμένων κατευθυντήριων οδηγιών για την ακουστική περιγραφή στα ελληνικά για τον κινηματογράφο αλλά και μιας ολοκληρωμένης πρότασης διδασκαλίας της σε ακαδημαϊκό επίπεδο.
Εκτός από την επιστημονική διάστασή του και την χρησιμότητά του για τους επαγγελματίες της οπτικοακουστικής μετάφρασης, το βιβλίο προέκυψε από τη βαθύτερη ανάγκη επίτευξης ισότητας μεταξύ των μελών της κοινωνίας σε όλους τους τομείς της κοινωνικής δράσης, μεταξύ των οποίων είναι η πρόσβαση στην παιδεία, την ενημέρωση και την ψυχαγωγία. Καλύπτει αναμφίβολα ένα μεγάλο κενό στην ελληνική βιβλιογραφία.
Η παρουσίαση θα γίνει από την Ευαγγελία Λιάκου, συγγραφέα του βιβλίου, διδάκτορα ακουστικής περιγραφής και εντεταλμένη διδάσκουσα στο Τμήμα Αγγλικής Φιλολογίας του ΕΚΠΑ, και την Μαρία Τσίγκου, Καθηγήτρια Γενικής Γλωσσολογίας και Μετάφρασης, Πρόεδρο του Τμήματος Ξένων Γλωσσών, Μετάφρασης και Διερμηνείας και επιβλέπουσα της διδακτορικής διατριβής της κυρίας Λιάκου.
Συντονίζει η Κατερίνα Ζαμπέλη, μεταφράστρια, Διευθύντρια του Μεταφραστικού Τμήματος του Νεανικού Πλάνου.
Θα ακολουθήσει συζήτηση. Αξίζει να αναφέρουμε πως οι “Εθνικές Οδηγίες Ακουστικής Περιγραφής στα Ελληνικά για τον Κινηματογράφο” συντάχθηκαν από την Δρ Ευαγγελία Λιάκου (που είναι και η συγγραφέας του βιβλίου) μετά από ανάθεση της Εθνικής Ομοσπονδίας Τυφλών Ελλάδος.
Εκδόσεις: ΝΕΑΝΙΚΟ ΠΛΑΝΟ
Συγγραφέας: Ευαγγελία Λιάκου, Μεταφράστρια, Δρ Ακουστικής Περιγραφής, εντεταλμένη διδάσκουσα στο Τμήμα Αγγλικής Φιλολογίας του ΕΚΠΑ.
Σημείωμα για την έκδοση: Κατερίνα Ζαμπέλη, Μεταφράστρια, Διευθύντρια Μεταφραστικού / Υποτιτλιστικού Τμήματος του Νεανικού Πλάνου
Πρόλογος: Μαρία Τσίγκου, Καθηγήτρια Γλωσσολογίας και Μετάφρασης, Πρόεδρος του Τμήματος Ξένων Γλωσσών, Μετάφρασης και Διερμηνείας του Ιονίου Πανεπιστημίου
Επιμέλεια έκδοσης: Χρήστος Κωνσταντόπουλος
Καλλιτεχνική επιμέλεια: Θέμις Φραγκοδημητρόπουλος
Η έκδοση πραγματοποιήθηκε με την υποστήριξη του Τμήματος Ξένων Γλωσσών, Μετάφρασης και Διερμηνείας του Ιονίου Πανεπιστημίου.
Παρασκευή 19 Δεκεμβρίου στις 20:00 Πικρό ψωμί
Με πάνω από τριάντα ταινίες στο ενεργητικό του σκηνοθέτη και με μακρά καριέρα του στην τηλεόραση και στο θέατρο, το πρώιμο νεορεαλιστικό αριστούργημα του Γρηγόρη Γρηγορίου Πικρό ψωμί αποτυπώνει τον αγώνα της αθηναϊκής εργατικής τάξης μέσα από την αριστοτεχνική διεύθυνση φωτογραφίας του Ελληνοούγγρου Ζόζεφ Χεπ.
Η ταινία ακολουθεί τον Φώτη, έναν ταλαντούχο μαθητή που υποστηρίζεται από τις τεράστιες θυσίες της οικογένειάς του: Ο πατέρας του υπομένει σκληρή εργασία στην οικοδομή, ενώ η μητέρα του (που υποδύεται η εξαιρετική Ελένη Ζαφειρίου) φροντίζει κι έναν γιο που έχει ακρωτηριαστεί στην Κατοχή. Παρά τη φτώχεια τους, η νοημοσύνη του Φώτη διαπρέπει, καλλιεργούμενη από τους δασκάλους του και τη σύνθετη σχέση του με τον Εβραίο γείτονά του, τον Άρχοντα, και την κόρη του, τη Λουίζα. Θα καταφέρει ο Φώτης να πραγματοποιήσει το όνειρο της μητέρας του να γίνει ο πρώτος μορφωμένος άντρας της οικογένειας και να εξασφαλίσει ένα καλύτερο μέλλον;
Αποκατάσταση: Η ψηφιακή αποκατάσταση σε 6,5Κ και 35mm φιλμ πραγματοποιήθηκε από το Εργαστήριο Ψηφιακής Αποκατάστασης της Ταινιοθήκης της Ελλάδος, υπό την εποπτεία του L’Immagine Ritrovata, στο πλαίσιο του έργου «SUB.4.7 – Εργαστήριο Ψηφιακής Αποκατάστασης Ταινιών της Ταινιοθήκης της Ελλάδος», με τη χρηματοδότηση της Ευρωπαϊκής Επιτροπής – Next Generation EU, στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0».
Με την υποστήριξη του «A Season of Classic Films 2025», μια πρωτοβουλία της ACE – Association des Cinémathèques Européennes, με την υποστήριξη του προγράμματος Δημιουργική Ευρώπη MEDIA.

Μαγικά Χριστούγεννα με την Τερέζα στη Βούλα
2025-12-19 19:00 - 21:00 | Πολιτιστικό Κέντρο Ιωνία Βούλα, Κ. Καραμανλή 18, Βούλα, Αττική, Greece
Χριστούγεννα στον δήμο Βάρης Βούλας Βουλιαγμένης
Σειρά χριστουγεννιάτικων εκδηλώσεων για παιδικό και ενήλικο κοινό διοργανώνει ο Δήμος Βάρης Βούλας Βουλιαγμένης για τη γιορτινή περίοδο. Οι εκδηλώσεις περιλαμβάνουν συναυλίες με καταξιωμένους καλλιτέχνες, χορωδιακά αφιερώματα, live street events, παιδικό θέατρο, αφήγηση παραμυθιών, χριστουγεννιάτικο χωριό στη Βούλα με εργαστήρια παιχνιδιών, δράσεων, εικαστικών, μουσικής και χορού, πολιτιστικών δρώμενων, εκπαιδευτικών προγραμμάτων και πολλές πολλές εκπλήξεις… (διάρκειας 11 ημερών). Παράλληλα φέτος το Χριστουγεννιάτικο δέντρο της πόλης θα φωταγωγηθεί με τη «βοήθεια» 350 drones, το μεγαλύτερο drone light show που έχει γίνει σε Δήμο της χώρας.
Πατήστε ΕΔΩ για να δείτε όλο το φετινό πρόγραμμα
Παρασκευή 19 Δεκεμβρίου 2025
Χριστουγεννιάτικη συναυλία «Μαγικά Χριστούγεννα με την Τερέζα»
Πολιτιστικό Κέντρο «Ιωνία» – Ώρα: 19:00
Η Τερέζα με τη χαρακτηριστική φωνή, συνοδευόμενη από το επώνυμο μουσικό σχήμα Prima Vista, σε μια βραδιά γεμάτη κλασικά χριστουγεννιάτικα τραγούδια, swing μελωδίες, jazzy διασκευές και αγαπημένες επιτυχίες της. Η εκδήλωση θα έχει εορταστικό, μουσικό και ψυχαγωγικό χαρακτήρα και απευθύνεται σε όλη την οικογένεια. Θα συμμετέχουν τα τμήματα λάτιν του Δήμου μας με το δάσκαλο, κ. Γ.Οικονόμου.

Χριστούγεννα 2025 στο Μαρούσι
2025-12-19 20:00 - 22:00 | Πλατεία Ευτέρπης ΗΣΑΠ Ηλεκτρικού Σταθμού Αμαρουσίου, Πλατεία Ευτέρπης, Μαρούσι, Αττικής, 15122, Greece
Χριστούγεννα 2025 στο Μαρούσι. Ο Δήμαρχος Αμαρουσίου, Θεόδωρος Αμπατζόγλου, προσκαλεί όλες τις Μαρουσιώτισσες και όλους τους Μαρουσιώτες να ζήσουν τη μαγεία των Χριστουγέννων στην πόλη μας, αλλά και τους επισκέπτες να επιλέξουν το Μαρούσι για τις εορταστικές τους βόλτες, τη διασκέδαση και τα χριστουγεννιάτικα ψώνια τους.
Το Τμήμα Πολιτιστικών και Καλλιτεχνικών Προγραμμάτων του Δήμου Αμαρουσίου έχει επιμεληθεί ένα πλούσιο και ξεχωριστό πρόγραμμα εκδηλώσεων, προσφέροντας στιγμές χαράς και δημιουργίας για μικρούς και μεγάλους.
Πατήστε εδώ για να δείτε το πλήρες πρόγραμμα
19.12.25 | 🕗 20:00 | Πλατεία ΗΣΑΠ, Μαρούσι
Χριστουγεννιάτικο Πάρτι με την MARSEAUX
Όλες οι εκδηλώσεις είναι δωρεάν, προσφέροντας χαρά, ζωντάνια και εορταστική διάθεση σε όσους επιλέξουν να περάσουν τις Άγιες Ημέρες στο Μαρούσι. Τις παραμονές των Χριστουγέννων και της Πρωτοχρονιάς, η Φιλαρμονική Ορχήστρα του Δήμου θα περιηγηθεί στους στολισμένους πεζόδρομους του Εμπορικού Κέντρου, σκορπίζοντας γιορτινές μελωδίες και κάλαντα σε όλη την πόλη.

Χριστούγεννα στην Καλλιθέα
2025-12-19 20:00 - 22:00 | Δημοτικό Θέατρο Καλλιθέας, Κρέμου 123, Καλλιθέα, Αττική, Greece
Χριστούγεννα στην Καλλιθέα
Με ιδιαίτερη χαρά σας καλωσορίζουμε στη φετινή εορταστική περίοδο, που γεμίζει την πόλη μας με φως, χαρά και αισιοδοξία. Ο Δήμος έχει ετοιμάσει ένα πλούσιο πρόγραμμα Χριστουγεννιάτικων εκδηλώσεων και δραστηριοτήτων για μικρούς και μεγάλους. Σας προσκαλούμε να γίνετε μέρος αυτής της μεγάλης γιορτής, που έχει σκοπό να προσφέρει σε όλους μας ζεστασιά, χαμόγελο και ελπίδα.
Από 12/12/2025 έως 6/1/2026 Το Χωριό του Άι Βασίλη στην Καλλιθέα – Πλατεία Δαβάκη: τρενάκι και ξύλινα Χριστουγεννιάτικα Σπιτάκια δραστηριοτήτων με ελεύθερη είσοδο.
Από 12/12 έως 21/12/2025 κάθε απόγευμα 17:00 με 20:30 & από 22/12/2025 έως 6/1/2026 πρωί και απόγευμα 11:00 με 14:00 και 17:00 με 20:30 Face painting, μπαλονοκατασκευές, Αϊ Βασίλης, κουτί γραμμάτων, κατασκευές και πολλές δράσεις για τους μικρούς μας φίλους.
ΠΑΡΑΣΚΕΥΗ 19/12/25
20:00 Δημοτικό Θέατρο ΧΡΙΣΤΟΥΓΕΝΝΑ ΣΤΗΝ ΠΟΛΗ ΜΑΣ
Εορταστική συναυλία Δημοτικού Ωδείου Καλλιθέας «Οδυσσέας Δημητριάδης». Το Δημοτικό Ωδείο Καλλιθέας «Οδυσσέας Δημητριάδης» διοργανώνει Χριστουγεννιάτικη συναυλία. Συμμετέχουν η ορχήστρα «Συγχορδία», η Μικτή Χορωδία Καλλιθέας «Ορέστης Μπαζός», η Παιδική-Εφηβική Χορωδία Δήμου Καλλιθέας, το Κιθαριστικό Σύνολο Καλλιθέας, οι «Παιδικές Φωνές» (τάξη προσχολικής μουσικής αγωγής), καθηγητές και σπουδαστές του ωδείου. Καλλιτεχνική Διεύθυνση: Βασίλης Μαστοράκης.

Χριστούγεννα 2025 στου Ζωγράφου
2025-12-19 20:30 - 22:30 | Πολυχώρος Αλέκα Δήμος Ζωγράφου, Γ’ Ορεινής Ταξιαρχίας 13, Ζωγράφου, Αττική, Greece
Χριστούγεννα 2025 στον Δήμο Ζωγράφου
Χριστούγεννα 2025 Δήμος Ζωγράφου. Από τις 5 Δεκεμβρίου έως τις 3 Ιανουαρίου, ο Δήμος Ζωγράφου φοράει τα γιορτινά του και καλεί μικρούς και μεγάλους για έναν ολόκληρο μήνα γεμάτο φως, μουσική, παιδικά χαμόγελα και πολιτισμό!
Σε πλατείες, πάρκα, πολιτιστικούς χώρους και γειτονιές: από τη Βίλα Ζωγράφου και τη Βίλα Βουγά στον Πολυχώρο ΑΛΕΚΑ, όλες τις πλατείες, το Πάρκο Γουδή και τα Μουσεία της πόλης, οι φετινές Χριστουγεννιάτικες εκδηλώσεις φέρνουν στο προσκήνιο τη χαρά της συνύπαρξης, της δημιουργίας και της γιορτής. Παιδικές θεατρικές παραστάσεις, συναυλίες, αφηγήσεις, εργαστήρια, δημιουργικές δράσεις για παιδιά, παραστάσεις Καραγκιόζη και μουσικές παραστάσεις μεταμορφώνουν την πόλη σε μια μεγάλη, φωτεινή γιορτινή σκηνή.
Δείτε εδώ όλο το πρόγραμμα
Παρασκευή 19/12 «Μικροί και μεγάλοι στη Λιλιπούπολη» Πολυχώρος ΑΛΕΚΑ | ώρα 20:30
Το Chronos Ensemble με τη σύμπραξη της Αθηνάς Καψετάκη, την παιδική χορωδία «12 Νότες» και τη Χορωδία ΣυνΩΔΗπόροι Ζωγράφου μας ταξιδεύουν στον κόσμο της αγαπημένης σε όλους μας Λιλιπούπολης.
Σάββατο 20 έως Δευτέρα 29/12/2025 – Χριστουγεννιάτικα σπιτάκια
Πλ. Τερζάκη, Πλ. Άνοιξης, Πάρκο Γουδή Ώρες λειτουργίας: Καθημερινά 11:00 – 14:00 και 18:00-21:00 Σάββατο & Κυριακή: 11:00-14:00 και 17:00-20:00

Η Αγέλαστη Πολιτεία και οι Καλικάντζαροι στον Άγιο Δημήτριο
2025-12-19 20:30 - 22:30 | Δημοτικό Θέατρο Αγίου Δημητρίου Μελίνα Μερκούρη, Αγίου Δημητρίου 55, Αγιος Δημήτριος, Αττική, Greece
Η Αγέλαστη Πολιτεία και οι Καλικάντζαροι
Μια παράσταση του Παιδικού Εργαστηρίου Θεάτρου του Δήμου Αγίου Δημητρίου
Ο Δήμος Αγίου Δημητρίου και το Τμήμα Πολιτισμού παρουσιάζουν την πρεμιέρα της θεατρικής παράστασης «Η Αγέλαστη Πολιτεία και οι Καλικάντζαροι», μια γιορτινή παραγωγή του Παιδικού Εργαστηρίου Θεάτρου, βασισμένη στο έργο των Χάρη και Πάνου Κατσιμίχα.
Η πρεμιέρα θα πραγματοποιηθεί την Παρασκευή, στο Θέατρο Μελίνα Μερκούρη (Αγίου Δημητρίου 55), ώρα 20:30, με ελεύθερη είσοδο για το κοινό. Ενισχύουμε οικονομικά στο ειδικό στάντ, τον Πανελλήνιο Σύλλογο Γονέων, Κηδεμόνων και Φίλων Ατόμων με Προβλήματα Όρασης και Πρόσθετες Αναπηρίες «αμυμώνη».
Η παράσταση, σε σκηνοθεσία και θεατρική διασκευή της Μαρίας Μπακέλλα, αποτελεί ένα μαγευτικό χριστουγεννιάτικο παραμύθι γεμάτο φως, μουσική και ζωντανές εικόνες. Τη βραδιά θα πλαισιώσει η παιδική χορωδία του Δημοτικού Ωδείου Αγίου Δημητρίου, διδασκαλία τραγουδιών Κώστας Καραμάνος, προσφέροντας μια μοναδική μουσική εμπειρία στους θεατές.
Στο πλαίσιο της πρεμιέρας, ο Δήμος Αγίου Δημητρίου θα τιμήσει τους Αδερφούς Χάρη και Πάνο Κατσιμίχα για τη συνολική τους προσφορά στην ελληνική μουσική σκηνή καθώς και για το σημαντικό έργο τους πάνω στο οποίο βασίζεται και η παράσταση.
Η εκδήλωση σηματοδοτεί την έναρξη ενός γιορτινού κύκλου παραστάσεων, όπου τα παιδιά του θεατρικού εργαστηρίου παρουσιάζουν τη δημιουργικότητα, τη φαντασία και το ταλέντο τους μέσα από μια ιστορία αγάπης, χαράς και χριστουγεννιάτικου φωτός.
Με αφορμή την έναρξη των παραστάσεων ο δήμαρχος Στέλιος Μαμαλάκης δήλωσε: «Χαιρετίζω με χαρά την παράσταση του Παιδικού Εργαστηρίου Θεάτρου του Δήμου μας. Η παράσταση είναι αποτέλεσμα της δουλειάς των παιδιών μας, των δημιουργικών συνεργατών και όλων όσοι συνέβαλαν με αγάπη και φαντασία.
Ευχαριστώ όλους τους συντελεστές, τα παιδιά για την εξαιρετική προσπάθειά τους, τις οικογένειές τους, κι όλους όσοι στηρίζουν το έργο μας».
Από την πλευρά της η Αντιδήμαρχος Παιδείας και Πολιτιστικής Ανάπτυξης, Αγγελική Σαραβελάκη, επισήμανε: «Μέσα στο κλίμα της εορταστικής ατμόσφαιρας, αισθανόμαστε μεγάλη συγκίνηση για την παρουσίαση του Παιδικού Εργαστηρίου Θεάτρου. Η παράσταση είναι αποτέλεσμα δημιουργικής δουλειάς και συνεργασίας, αποδεικνύοντας πως η τέχνη ενώνει γενιές και ανοίγει δρόμους έμπνευσης».

Ο κονφορμιστής στην Λαμπηδόνα
2025-12-19 20:30 - 22:30 | Πάρκο Λαμπηδόνας Αγίας Τριάδας Βύρωνας, Πάρκο Αγίας Τριάδας, Βύρωνας, Αττική, 16231, Greece
Το Κοινωνικό Πολιτιστικό Κέντρο Βύρωνα σας καλεί την Παρασκευή 19/12/25 στις 8.30μμ στη Λαμπηδόνα (Άλσος Αγίας Τριάδας Βύρωνας). Θα προβάλουμε την κλασική ταινία “Il conformista” (Ο κονφορμιστής), σε σκηνοθεσία Bernardo Bertolucci, 1970. Πρωταγωνιστούν: Jean-Louis Trintignant, Stefania Sandrelli, Dominique Sanda.
Λίγο πριν το ξέσπασμα του Β’ παγκοσμίου πολέμου, στην Ιταλία του Μουσολίνι, ο καταπιεσμένος και αδύναμου χαρακτήρα Marcello (Jean-Louis Trintignant) μπλέκεται οικειοθελώς στα δίχτυα του φασισμού προκειμένου -ως όργανο της εξουσίας- να θεραπεύσει ανασφάλειες και παλιά τραύματα. Για να το κάνει δέχεται να δολοφονήσει έναν αντιφασίστα καθηγητή, πρώην μέντορά του. Η αισθησιακή σύζυγος του Marcello, η Giulia (Stefania Sandrelli), χρησιμεύει απλώς ως κάλυψη, ενώ ο έρωτας για την σύζυγο του θύματός του, την Άννα (Dominique Sanda), επεκτείνει το νήμα της προδοσίας που δεν τελειώνει ούτε μετά την πτώση του φασισμού στην χώρα. Κάποιες αναδρομές στο παρελθόν φωτίζουν τα γεγονότα που οικοδόμησαν την ψυχολογία του κονφορμισμού και της άρνησης ιδεών και επιθυμιών. Η ταινία αναφέρεται στην εποχή του φασισμού. Όμως η υποταγή στις επιταγές της εξουσίας, η άρνηση πανανθρώπινων αξιών ηθικής – σεβασμού στην ζωή και η προσαρμογή στην κανονικότητα του καθεστώτος με αντάλλαγμα το υποτιθέμενο ευ ζειν που αυτό παρέχει, δεν είναι κάτι που αφορά μόνο την ιστορία.

Πεθαίνοντας στα 30
2025-12-19 20:30 - 22:30 | Κοινωνικό Ιατρείο Εξαρχείων, Μπόταση 11, Αθήνα, Αττική, 10682, Greece
Πεθαίνοντας στα 30
Κινηματογραφική βιογραφία του Μισέλ Ρεκανατί, ηγέτη του μαθητικού κινήματος το Μάη του ’68 και στη συνέχεια επικεφαλής των “ομάδων περιφρούρησης” της τροτσκιστικής Επαναστατικής Κομμουνιστικής Νεολαίας (JCR), νεολαία της LCR (Κομμουνιστική Επαναστατική Λίγκα) . Εξαιρετική αποτύπωση του κλίματος της εποχής και της ψυχολογίας του στρατευμένου πυρήνα της εξέγερσης.
Μια παράλληλη εξιστόρηση της σχέσης του σκηνοθέτη με τον πρόωρα χαμένου τροτσκιστή αγωνιστή Μισέλ Ρεκανατί και ταυτόχρονα μια κινηματική αναφορά στις δεκαετίες του ’60 και ’70 (Τα κόκκινα χρόνια): το ξέσπασμα του Μάη ’68, οι μαζικές συγκρούσεις και τα τακτικά διλήμματα, οι οδυνηρές, προσωπικές και συλλογικές, επιπτώσεις των αδιέξοδων πολιτικών επιλογών.
Μ’ αυτή την έννοια το «Να πεθαίνεις στα 30» έχει ένα διπλό raison d’être: Όχι απλά άλλη μια δραματοποιημένη εξιστόρηση των γεγονότων του Μάη, αλλά μια ταινία με χιούμορ και φρεσκάδα που δεν διστάζει να καταρρίψει κριτικά τους «ιερούς μύθους», εστιάζοντας στην προσωπική τραγωδία ενός πρωταγωνιστή των εξελίξεων. Την ταινία την σκηνοθέτησε ο Ρομάν Γκουπίλ με πλάνα που είχε τραβήξει ο ίδιος, όντας 16 χρονών εκείνη την εποχή, πριν και μετά τα γεγονότα του Μάη του 1968. Φόρος τιμής στους αγωνιστές που φύγανε πρόωρα, χωρίζεται σε τρεις χρονικές περιόδους. Την πριν τον Μάη του ’68, εκείνη κατά την διάρκεια των γεγονότων και την περίοδο του «μετά», μέχρι τα μέσα του 1973.
Όλοι την Παρασκευή 19 Δεκεμβρίου 20:30 στο Κοινωνικό Ιατρείο Εξαρχείων (Μπόταση 11, 1ος Όροφος), θα ακολουθήσει συζήτηση.

Μικροί μεγάλοι στην Λιλιπούπολη στου Ζωγράφου
2025-12-19 20:30 - 22:30 | Πολυχώρος Αλέκα Δήμος Ζωγράφου, Γ’ Ορεινής Ταξιαρχίας 13, Ζωγράφου, Αττική, Greece
Μικροί μεγάλοι στην Λιλιπούπολη
Στο Δημοτικό Θέατρο Αλέκα Ζωγράφου, την Παρασκευή 19 Δεκεμβρίου στις 20.30, μικροί και μεγάλοι παρέα μάς ταξιδεύουν με τραγούδια και μουσική στον μαγικό κόσμο της Λιλιπούπολης!
Συντελεστές:
– Chronos Ensemble:
Κώστας Σίσκος, κόρνο
Νέλλη Οικονομίδου, βιολί
Μιχαήλ Σμιρνόφ, βιόλα
Ήβη Παπαθανασίου, βιολοντσέλο
Κώστας Χάρδας, πιάνο
Συμπράττει η Αθηνά Καψετάκη, κρουστά
– Παιδική Χορωδία 12 Νότες
– Χορωδία ΣυνΩΔΗπόροι Ζωγράφου
Διδασκαλία – Διεύθυνση χορωδιών: Ήβη Παπαθανασίου
Μουσική: Νίκος Κυπουργός, Δημήτρης Μαραγκόπουλος, Λένα Πλάτωνος, Νίκος Χριστοδούλου
– Στίχοι: Μαριανίνα Κριεζή
Διασκευή – επεξεργασία για το Chronos Ensemble:
Νέλλη Οικονομίδου – Ήβη Παπαθανασίου
Διοργάνωση: Δήμος Ζωγράφου
ΕΙΣΟΔΟΣ ΕΛΕΥΘΕΡΗ

Soundtrack to a coup d'etat στη ΦΕΠΑ
2025-12-19 21:00 - 22:00 | Φοιτητική Εστία Πανεπιστημίου Αθηνών ΦΕΠΑ, Ούλαφ Πάλμε 2, Ζωγράφου, Αττική, 15771, Greece
Το Μουσικό Στέκι ΠΟΦΕΠΑ σας προσκαλεί στην προβόλη της ταινίας “Soundtrack to a Coup d’Etat”, Τετάρτη 19/12 21:00 στον χώρο τον Πολιτιστικών Ομάδων στην Α’ ΦΕΠΑ.
Λίγα λόγια για την ταινία: Ο Johan Grimonprez είναι δημιουργός που ανασκάπτει στο παρελθόν και ατρόμητος αμφισβητεί την κοινή γνώμη. Λειτουργεί πιστός στην προσφορά της αλήθειας στον άνθρωπο μέσω της τέχνης, και με αυτήν ως όπλο, στέκεται απέναντι στον ιμπεριαλισμό και την αδικία. Τα έργα του καταδίδουν τη συλλογική αμνησία που νανουρίζει τον πλανήτη. Το ντοκιμαντέρ είναι πολυβραβευμένο και διεκδίκησε βραβείο Όσκαρ 2025, ενώ και στον ίδιο τον σκηνοθέτη έχουν στο παρελθόν αποδοθεί πολλαπλά βραβεία, κατά τη μακρόχρονη πορεία του στον χώρο της μεγάλης οθόνης. Το φίλμ αναφέρεται στο πραξικόπημα του Κονγκό όχι ως μεμονωμένο γεγονός, αλλά ως σταυροδρόμι συνάντησης της αποικιοκρατίας και της καταπίεσης που αυτή συνεπάγεται, ειδικότερα με την πολιτισμική χειραγώγηση. Η μουσική στην ταινία δεν λειτουργεί μοναχά ως σάουντρακ, γίνεται αναπόσπαστο στοιχείο παρουσίασης των γεωπολιτικών σχέσεων Ηνωμένων εθνών – Κονγκό του 60 αναδεικνύοντας πως η τζαζ λειτουργούσε ως προπαγανδιστικό εργαλείο.Όμως η τζαζ εδώ επιστρέφει στον άνθρωπο, στη συλλογική εμπειρία και λειτουργεί ως αδριάντας μνήμης και πολιτικής εγρήγορσης. Μας εισάγει στην Ιστορία μέσα από θορύβους, ήχους, κινήσεις και αυτοσχεδιασμούς. Η ίδια η μορφή του ντοκουμέντου είναι τζαζ, είναι συγκρουόμενη και αντιστέκεται στην μονοφωνία και την αυθυποβολή.

Πανδώρα στο Εμπρός
2025-12-19 21:00 - 23:00 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Τι σχέση έχουν ο Δημόκριτος με τον Αϊνστάιν, ο αρχαίος ηθοποιός Ηγέλοχος με τον επικεφαλής του CERN, ο θεός Διόνυσος με μια μαύρη τρύπα, το κουτί της Πανδώρας με τον μεγάλο επιταχυντή σωματιδίων, κι όλ’ αυτά με μια… νυφίτσα;!; Η Πανδώρα, “η πρώτη του είδους μας… καταραμένη να είναι μάρτυρας όλων των ημερών του είδους μας…” προσπαθεί να μας βρει τις απαντήσεις, να συλλάβει το νόημα του Σύμπαντος για να διορθώσει το “κακό” που έκανε στην ανθρωπότητα…
Ένα φρέσκο θεατρικοφιλοσοφικοεπιστημονικό κείμενο με παιχνιδιάρικη διάθεση και χιούμορ από την αγγλόφωνη Καναδή Τζέσικα Χιλ γραμμένο μετά την πανδημία.
Μεταφράζεται και παρουσιάζεται για πρώτη φορά στην Ελλάδα από την ομάδα Συντεταγμένοι.
“Πανδώρα” της Τζέσικα Χιλ
Μετάφραση/Σκηνοθεσία: Τατιάνα Σκανάτοβιτς
Σκηνικά/Φωτισμοί: Δημήτρης Νίκας
Μουσική: Βαγγέλης Σαγρής
Audio editing: Andy Dhima
Κινησιολογία: Chris Santa Maria
Φωνές θεών: Ναϊάδα Σαγρή, Πέτρος Παπαδάκης
Παίζει η Τατιάνα Σκανάτοβιτς
Στο Ελεύθερο Αυτοδιαχειριζόμενο Θέατρο Εμπρός
12 &13, 19 & 20, 27 & 28 Δεκεμβρίου και 3 & 4 Ιανουαρίου, στις 21:00.

Μια ζωή σε θυμάμαι να φεύγεις στην Ταινιοθήκη της Ελλάδος
2025-12-19 21:30 - 23:30 | Ταινιοθήκη της Ελλάδος – Λαϊς, Ιερά Οδός 48 & Μεγάλου Αλεξάνδρου, Αθήνα, Αττική, Greece
Παρακολουθήστε το Πικρό ψωμί του Γρηγόρη Γρηγορίου και το Μια ζωή σε θυμάμαι να φεύγεις της Φρίντας Λιάππα ψηφιακά αποκατεστημένα και καθολικά προσβάσιμα, με ελεύθερη είσοδο! H Tαινιοθήκη της Ελλάδος, που διαθέτει αίθουσες προσβάσιμες σε άτομα με κινητικές δυσκολίες και αμαξίδια, επεκτείνει την προσβασιμότητα και σε μοναδικές, αποκατεστημένες ταινίες της συλλογής της ώστε ακόμα περισσότεροι θεατές να μπορούν να τις παρακολουθήσουν. Έτσι, την Παρασκευή 19 Δεκεμβρίου θα παρουσιάσει σε καθολικά προσβάσιμη προβολή και με ελεύθερη είσοδο, τις ψηφιακά αποκατεστημένες ταινίες Πικρό ψωμί του Γρηγόρη Γρηγορίου (8 μ.μ) και Μια ζωή σε θυμάμαι να φεύγεις της Φρίντας Λιάππα (9.30 μ.μ.) σε συνεργασία με το Νεανικό Πλάνο. Oι ταινίες θα προβληθούν με υπότιτλους για κωφούς και βαρήκοους (SDH) και ακουστική περιγραφή για άτομα με οπτική αναπηρία (AD) από το Νεανικό Πλάνο (Neaniko Plano Subtitles).
Αφήγηση ακουστικής περιγραφής:
Στέλιος Ανατολίτης (“Πικρό ψωμί”)
Βιργινία Μιχαήλ (“Μια ζωή σε θυμάμαι να φεύγεις”)
Τεχνική επεξεργασία: Studio Massive Productions
Παρασκευή 19 Δεκεμβρίου στις 21:30 Μια ζωή σε θυμάμαι να φεύγεις
Μια ερωτική ιστορία στην Αθήνα του 1977, ανάμεσα σε μια αριστερή δημοσιογράφο και έναν ηθοποιό που έχει εγκαταλείψει το θέατρο. Παίρνοντας τον τίτλο ενός λαϊκού τραγουδιού του Δημήτρη Μητροπάνου, το «Μια ζωή σε θυμάμαι να φεύγεις», η Φρίντα Λιάππα χτίζει πάνω σ’ αυτό μια ταινία μεσαίου μήκους, στην οποία βάζει όλα τα στοιχεία της προσωπικής της μυθολογίας: από τον Τσιτσάνη ως τον Ρέιμοντ Τσάντλερ και από την πολιτική, την Αριστερά, το καλλιτεχνικό αδιέξοδο του δημιουργού, το θέατρο και την Μήδεια, μέχρι τις σχέσεις αρσενικού-θηλυκού, με τον άντρα πάντα να φεύγει, κατά πως λέει και ο τίτλος της ταινίας (και του τραγουδιού). Η σκηνοθέτιδα από τη Μεσσήνη σκιαγραφεί ανάγλυφα και με αιχμηρό τρόπο μια συγκεκριμένη γενιά και μια συγκεκριμένη εποχή: αυτή της μεταπολίτευσης.
Αποκατάσταση Ψηφιοποίηση των αρχείων της ταινίας σε 4Κ, η οποία έγινε από τα πρώτης γενιάς αρνητικά εικόνας και ήχου 16mm και την τελική μίξη σε μαγνητικό υλικό που διατέθηκαν για την αποκατάσταση από τον Κυριάκο Αγγελάκο και συντηρούνται στα αρχεία της Ταινιοθήκης της Ελλάδος.

Χριστούγεννα στη Δημοτική Βιβλιοθήκη Δήμου Λυκόβρυσης-Πεύκης
2025-12-20 11:00 - 13:00 | Δημοτική Βιβλιοθήκη Λυκόβρυσης Πεύκης, Αφροδίτης 4 & Μουστοξύδη, Πεύκη, Αττική, Greece
Εκδηλώσεις Χριστουγέννων & Πρωτοχρονιάς Δημοτικής Βιβλιοθήκης Δήμου Λυκόβρυσης-Πεύκης
Οι γιορτές έφτασαν και η Δημοτική Βιβλιοθήκη Δήμου Λυκόβρυσης-Πεύκης, διοργανώνει μια σειρά ξεχωριστών εκδηλώσεων-βιβλιοπαρουσιάσεων, προσκαλώντας το κοινό σε ένα ταξίδι γνώσης, πολιτισμού και δημιουργικής έκφρασης.
Το πρόγραμμα των εκδηλώσεων θα έχει ως εξής:
20/12/2025 ώρα 11.00 – ΚΑΛΑ ΧΡΙΣΤΟΥΓΕΝΝΑ ΚΥΡΙΕ ΝΤΙΚΕΝΣ της ΕΛΕΝΗΣ ΚΑΤΣΑΜΑ, εικονογράφηση ΒΑΣΙΛΗΣ ΚΟΥΤΣΟΓΙΑΝΝΗΣ εκδ. ΠΑΤΑΚΗ. Γνωρίζουμε τα παιδικά χρόνια του μεγάλου συγγραφέα Τσαρλς Ντίκενς και συναντάμε τους ήρωες των μυθιστορημάτων του.
29/12/2025 ώρα 11:00 – Ο ΑΙ-ΒΑΣΙΛΗΣ στη ΦΥΛΑΚΗ με τους 83 ΜΙΚΡΟΥΣ ΑΡΟΥΡΑΙΟΥΣ του ΕΥΓΕΝΙΟΥ ΤΡΙΒΙΖΑ, ζωγραφιές ΒΑΓΓΕΛΗΣ ΕΛΕΛΥΘΕΡΙΟΥ εκδ. ΜΕΤΑΙΧΜΙΟ. Μια απολαυστική ιστορία γεμάτη περιπέτεια, δράση, απρόοπτα, εκπλήξεις και πολύ, πολύ γέλιο.
30/12/2025 ώρα 11:00 – ΕΝΑ ΘΑΥΜΑ ΓΙΑ ΤΗΝ ΑΛΙΚΗ της ΡΕΝΑ ΡΩΣΣΗ-ΖΑΙΡΗ, εικονογράφηση ΕΛΙΖΑ ΒΑΒΟΥΡΗ εκδ. ΨΥΧΟΓΙΟΣ. Ήταν το μοναδικό παιδί σε ολόκληρο το κόσμο που ζητούσε από τον Αι Βασίλη ένα τέτοιο δώρα. Μια τρυφερή γιορτινή ιστορία!
05/01/2026 ώρα 11:00 – ΠΩΣ ΝΑ ΠΙΑΣΕΙΣ ΕΝΑ ΑΣΤΕΡΙ του OLIVER JEFFERS, εκδ. ΙΚΑΡΟΣ. Η ιστορία για ένα αγόρι που αγαπούσε τ’ αστέρια πάρα πολύ.
07/01/2026 ώρα 11:00 – ΣΠΙΤΙ ΜΟΥ ΘΕΛΩ ΝΑ ΠΑΩ, ΜΟΝΟ ΕΚΕΙΝΟ ΑΓΑΠΑΩ της ΡΑΝΙΑΣ Δ. ΤΖΙΑΜΠΙΡΗ, εικονογράφηση ΓΙΑΝΝΗΣ ΣΚΟΥΛΟΥΔΗΣ εκδ. ΤΖΙΑΜΠΙΡΗΣ ΠΥΡΑΜΙΔΑ. Πρωτοχρονιά σε παραλία και όχι σε χιόνια και σε κρύα; Μια ευχή στον Αι Βασίλη αρκεί.. μια αστεία και περίεργη περιπέτεια!
Οι εκδηλώσεις θα πραγματοποιηθούν στον χώρο της Δημοτικής Βιβλιοθήκης (Αφροδίτης 4, Άνω Πεύκη – τηλ. 2106128825, 6947267758 – e-mail: librdpef@otenet.gr), με ελεύθερη είσοδο για το κοινό. Κατά τη διάρκεια των εκδηλώσεων θα συγκεντρωθούν τρόφιμα για το Κοινωνικό Παντοπωλείο του Δήμου. Ο Δήμαρχος Λυκόβρυσης-Πεύκης Μάριος Ψυχάλης δηλώνει : «Ο Δήμος Λυκόβρυσης-Πεύκης, μέσω της Δημοτικής του Βιβλιοθήκης, συνεχίζει αδιάλειπτα να στηρίζει και να αναπτύσσει τον χώρο του βιβλίου και του Πολιτισμού, δημιουργώντας ευκαιρίες για έκφραση και συμμετοχή. Σας προσκαλούμε να γιορτάσουμε μαζί το βιβλίο και τη δύναμη του λόγου, αυτές τις γιορτινές ημέρες.»

Γιορτές στις Γειτονιές του Πειραιά
2025-12-20 11:00 - 14:00 | Πλατεία Πηγάδας Πειραιάς, Πλατεία Πηγάδας, Πειραιάς, Αττική, 18536, Greece
Γιορτές στις Γειτονιές του Πειραιά
Χριστουγεννιάτικα Παιχνίδια Μαγείας και Χαράς Η μαγεία των Χριστουγέννων ταξιδεύει σε κάθε γωνιά της πόλης! Οι γειτονιές γεμίζουν φως, μουσική και χαμόγελα, μέσα από μια ξεχωριστή γιορτή γεμάτη παιχνίδι, ρυθμό και διασκέδαση για όλη την οικογένεια.
Αναλυτικό πρόγραμμα
Σάββατο 20/12/2025 11:00-14:00 / ΠΛΑΤΕΙΑ ΠΗΓΑΔΑΣ, Α’ΔΗΜΟΤΙΚΗ ΚΟΙΝΟΤΗΤΑ
Γράψε το γράμμα σου στον Άγιο Βασίλη/ART KALLIOPI
Τα παιδιά γράφουν ή ζωγραφίζουν το δικό τους γράμμα στον Άγιο Βασίλη και το διακοσμούν με χριστουγεννιάτικα χρώματα, αυτοκόλλητα, glitter και μικρές ζωγραφιές.
MEMESITO
Ξωτικά των Χριστουγέννων, διαδραστικά παιχνίδια, χορευτικά, μαγικά τρικ, μπαλονοκατασκευές, face painting και σαπουνόφουσκες πολλές!
Κυριακή 21/12/2025 11:00-14:00 / ΠΛΑΤΕΙΑ ΚΑΝΑΡΗ-ΠΑΣΑΛΙΜΑΝΙ, Β’ΔΗΜΟΤΙΚΗ ΚΟΙΝΟΤΗΤΑ
Φτιάξε το στολίδι σου/ ART KALLIOPI
Τα παιδιά δημιουργούν χειροποίητα στολίδια για το δέντρο, χρησιμοποιώντας χαρτόνια σε σχήμα μπάλας ή αστεριού, κορδέλες, κουμπιά, χρυσόσκονη και αυτοκόλλητα
MEMESITO
Ξωτικά των Χριστουγέννων, διαδραστικά παιχνίδια, χορευτικά, μαγικά τρικ, μπαλονοκατασκευές, face painting και σαπουνόφουσκες πολλές!
Τετάρτη 24 ΔΕΚΕΜΒΡΙΟΥ 11:00-14:00 / Λ.ΕΙΡΗΝΗΣ & ΣΜΟΛΕΝΣΚΥ, Γ’ΔΗΜΟΤΙΚΗ ΚΟΙΝΟΤΗΤΑ
ΖΩΓΡΑΦΙΣΕ ΤΟΝ ΔΙΚΟ ΣΟΥ ΚΑΜΒΑ – ART KALLIOPI
Κάθε παιδί ζωγραφίζει πάνω σε μικρό τελαρωμένο καμβά, χρησιμοποιώντας πινέλα, μαρκαδόρους και χριστουγεννιάτικα χρώματα. Μπορούν να αποτυπώσουν ένα χιονισμένο τοπίο, τον Άγιο Βασίλη, ένα δεντράκι ή τη δική τους ευχή για τη νέα χρονιά. Στο τέλος, κάθε παιδί παίρνει μαζί του τον καμβά ως αναμνηστικό.
MEMESITO
Μαγικά, ζογκλερικά, κωμικά σκετς, διαδραστικά παιχνίδια, χορευτικά, μπαλονοκατασκευές Mini bubble show και Face painting.
Σάββατο 27 ΔΕΚΕΜΒΡΙΟΥ 11:00-14:00 / ΠΑΡΚΟ ΓΕΝΝΗΜΑΤΑ, Δ’ΔΗΜΟΤΙΚΗ ΚΟΙΝΟΤΗΤΑ
ΖΩΓΡΑΦΙΣΕ ΤΟΝ ΔΙΚΟ ΣΟΥ ΚΑΜΒΑ – ART KALLIOPI
Κάθε παιδί ζωγραφίζει πάνω σε μικρό τελαρωμένο καμβά, χρησιμοποιώντας πινέλα, μαρκαδόρους και χριστουγεννιάτικα χρώματα.
MEMESITO
Μαγικά, ζογκλερικά, κωμικά σκετς, διαδραστικά παιχνίδια, χορευτικά, μπαλονοκατασκευές. Mini bubble show και Face painting.
Κυριακή 28 ΔΕΚΕΜΒΡΙΟΥ 11:00-14:00 / ΠΛΑΤΕΙΑ ΠΑΥΛΟΥ ΜΕΛΑ-ΠΑΙΔΙΚΗ ΧΑΡΑ, Ε’ΔΗΜΟΤΙΚΗ ΚΟΙΝΟΤΗΤΑ
ΖΩΓΡΑΦΙΣΕ ΤΟΝ ΔΙΚΟ ΣΟΥ ΚΑΜΒΑ- ART KALLIOPI
Κάθε παιδί ζωγραφίζει πάνω σε μικρό τελαρωμένο καμβά, χρησιμοποιώντας πινέλα, μαρκαδόρους και χριστουγεννιάτικα χρώματα.
MEMESITO
Μαγικά, ζογκλερικά, κωμικά σκετς, διαδραστικά παιχνίδια, χορευτικά, μπαλονοκατασκευές Mini bubble show και Face painting.
Διοργάνωση: Διεύθυνση Εξωστρέφειας – Destination Piraeus

Χριστούγεννα 2025 στο Μαρούσι
2025-12-20 11:00 - 15:00 | Πλατεία Ευτέρπης ΗΣΑΠ Ηλεκτρικού Σταθμού Αμαρουσίου, Πλατεία Ευτέρπης, Μαρούσι, Αττικής, 15122, Greece
Χριστούγεννα 2025 στο Μαρούσι. Ο Δήμαρχος Αμαρουσίου, Θεόδωρος Αμπατζόγλου, προσκαλεί όλες τις Μαρουσιώτισσες και όλους τους Μαρουσιώτες να ζήσουν τη μαγεία των Χριστουγέννων στην πόλη μας, αλλά και τους επισκέπτες να επιλέξουν το Μαρούσι για τις εορταστικές τους βόλτες, τη διασκέδαση και τα χριστουγεννιάτικα ψώνια τους.
Το Τμήμα Πολιτιστικών και Καλλιτεχνικών Προγραμμάτων του Δήμου Αμαρουσίου έχει επιμεληθεί ένα πλούσιο και ξεχωριστό πρόγραμμα εκδηλώσεων, προσφέροντας στιγμές χαράς και δημιουργίας για μικρούς και μεγάλους.
Πατήστε εδώ για να δείτε το πλήρες πρόγραμμα
20.12.25 | 🕚 11:00 | Πλατεία ΗΣΑΠ, Μαρούσι
Χριστουγεννιάτικη Παιδική Παράσταση «Το Δώρο της Αγάπης»
20.12.25 | 🕐 13:00 | Τολ Κεραμικής Έκθεσης (Λεωφ. Κηφισίας 207, Μαρούσι)
Χριστουγεννιάτικη Παιδική Παράσταση από το Σπαθάρειο Μουσείο Θεάτρου Σκιών
Όλες οι εκδηλώσεις είναι δωρεάν, προσφέροντας χαρά, ζωντάνια και εορταστική διάθεση σε όσους επιλέξουν να περάσουν τις Άγιες Ημέρες στο Μαρούσι. Τις παραμονές των Χριστουγέννων και της Πρωτοχρονιάς, η Φιλαρμονική Ορχήστρα του Δήμου θα περιηγηθεί στους στολισμένους πεζόδρομους του Εμπορικού Κέντρου, σκορπίζοντας γιορτινές μελωδίες και κάλαντα σε όλη την πόλη.

Χριστούγεννα 2025 στου Ζωγράφου
2025-12-20 11:00 - 22:30 | Πολυχώρος Αλέκα Δήμος Ζωγράφου, Γ’ Ορεινής Ταξιαρχίας 13, Ζωγράφου, Αττική, Greece
Χριστούγεννα 2025 στον Δήμο Ζωγράφου
Χριστούγεννα 2025 Δήμος Ζωγράφου. Από τις 5 Δεκεμβρίου έως τις 3 Ιανουαρίου, ο Δήμος Ζωγράφου φοράει τα γιορτινά του και καλεί μικρούς και μεγάλους για έναν ολόκληρο μήνα γεμάτο φως, μουσική, παιδικά χαμόγελα και πολιτισμό!
Σε πλατείες, πάρκα, πολιτιστικούς χώρους και γειτονιές: από τη Βίλα Ζωγράφου και τη Βίλα Βουγά στον Πολυχώρο ΑΛΕΚΑ, όλες τις πλατείες, το Πάρκο Γουδή και τα Μουσεία της πόλης, οι φετινές Χριστουγεννιάτικες εκδηλώσεις φέρνουν στο προσκήνιο τη χαρά της συνύπαρξης, της δημιουργίας και της γιορτής. Παιδικές θεατρικές παραστάσεις, συναυλίες, αφηγήσεις, εργαστήρια, δημιουργικές δράσεις για παιδιά, παραστάσεις Καραγκιόζη και μουσικές παραστάσεις μεταμορφώνουν την πόλη σε μια μεγάλη, φωτεινή γιορτινή σκηνή.
Δείτε εδώ όλο το πρόγραμμα
Σάββατο 20/12 Χριστουγεννιάτικη γιορτή ΚΔΑΠ ΑΕΡΟΣΤΑΤΟ, ΖΩΓΡΑΦΟΚΗΠΟΣ, ΒΥΣΣΙΝΟΚΗΠΟΣ, ΖΩ-ΓΡΑΦΩ-ΠΑΡΕΑ (ΜΕΑ) Πλατεία Τερζάκη ώρα 11:00 – 14:00
Μια παράσταση με πολλά χαμόγελα, μουσική και χορό, φτιαγμένη με αγάπη και χαρά από όλους τους ωφελούμενους και τους εκπαιδευτές τους, μέσα στο πνεύμα των γιορτών.
Σάββατο 20/12 Παιδική Θεατρική παράσταση «Η Χριστουγεννιάτικη μελωδία». Πολυχώρος ΑΛΕΚΑ | ώρα 12:00.
Μια θεατρική παράσταση για παιδιά από τη Θεατρική ομάδα ΤΑ ΜΗΛΑΡΑΚΙΑ. «Μια φορά κι έναν καιρό ήταν μια πολιτεία σε μια χώρα μακρινή, εκεί που γεννήθηκε η μουσική!..» Οι νότες ζωντανεύουν στη σκηνή και γίνονται ένα υπέροχο παιχνίδι για τα παιδιά μέσα από Χριστουγεννιάτικες μελωδίες.
Σκηνοθεσία – Κείμενο – Χορογραφίες: Ανδριανή Μπαρτσώτα
Πρωτότυπη μουσική: Νίκος Ξένος
Δ/ΝΣΗ: Γ. Ορεινής Ταξιαρχίας 13
Σάββατο 20/12 Παιδικό Χριστουγεννιάτικο Εργαστήρι «Το Εργαστήρι του Αη Βασίλη» Βίλα Βουγά | ώρα 18:00-20:00
Ένα παιδικό χριστουγεννιάτικο Εργαστήρι από το Τμήμα Πολιτισμού του Δήμου μας περιμένει όλα τα παιδιά για να φτιάξουν στολίδια και να μοιραστούν τη μαγεία των Χριστουγέννων.
Δ/ΝΣΗ: Βίλα Βουγά – Γ. Ζωγράφου 17.
Σάββατο 20/12 Jazz συναυλία Open Jazz Fusion Ensemble (ΕΚΠΑ) Πολυχώρος ΑΛΕΚΑ |ώρα 20:30
Συναυλία Open Jazz Fusion Ensemble με τους Open Jazz Fusion Ensemble του Τμήματος Μουσικών Σπουδών του Ε.Κ.Π.Α. Ένα πολυσυλλεκτικό μουσικό σύνολο, που απαρτίζεται από φοιτήτριες και φοιτητές όλων των ετών, με ιδιαίτερο ενδιαφέρον για τη σύγχρονη τζαζ, τον αυτοσχεδιασμό και τις διαπολιτισμικές μουσικές φόρμες. Το ρεπερτόριο του συνόλου περιλαμβάνει έργα από τον χώρο της jazz και της jazz fusion, με αναφορές σε συνθέτες όπως οι Miles Davis, Chick Corea, Duke Ellington, Kenny Dorham, καθώς και σε σύγχρονους Έλληνες δημιουργούς, όπως ο Κυριάκος Σφέτσας. Το Open Jazz Fusion Ensemble συνδυάζει δυτικά και παραδοσιακά όργανα (σαξόφωνα, τρομπέτες, ηλεκτρική κιθάρα, πιάνο, ντραμς, κοντραμπάσο, βιολί, ούτι, κρουστά κ.ά.) προσεγγίζοντας τη μουσική με πολυστυλιστική και ερευνητική διάθεση. Το σύνολο εστιάζει στην καλλιέργεια της δεξιότητας του ομαδικού μουσικού διαλόγου και της ενορχηστρωτικής ευαισθησίας, ενώ παράλληλα ενθαρρύνει τους φοιτητές να αναπτύξουν προσωπική καλλιτεχνική ταυτότητα μέσα από αυτοσχεδιασμό και δημιουργικό πειραματισμό. Η συμμετοχή είναι ανοιχτή και σε φοιτητές/τριες άλλων Τμημάτων του ΕΚΠΑ, καθώς και σε εξωτερικούς συνεργάτες με σχετική εμπειρία ή ενδιαφέρον για τη μουσική δημιουργία μέσω της jazz. Το σύνολο παρουσιάζει το έργο του σε τακτικές συναυλίες, εντός και εκτός του Πανεπιστημίου.
Δ/ΝΣΗ: Γ. Ορεινής Ταξιαρχίας 13
Σάββατο 20 έως Δευτέρα 29/12/2025 – Χριστουγεννιάτικα σπιτάκια
Πλ. Τερζάκη, Πλ. Άνοιξης, Πάρκο Γουδή Ώρες λειτουργίας: Καθημερινά 11:00 – 14:00 και 18:00-21:00 Σάββατο & Κυριακή: 11:00-14:00 και 17:00-20:00

Χριστούγεννα στο Χαλάνδρι
2025-12-20 11:30 - 18:00 | Παιδική Βιβλιοθήκη Μ.Βασιλόπουλος Χαλάνδρι, Σόλωνος 6, Χαλάνδρι, Αττική, 15232, Greece
Χειμερινό εορταστικό Φεστιβάλ 2025 στο Χαλάνδρι. Συναυλίες, εικαστικά και μουσικοθεατρικά εργαστήρια για παιδιά, χριστουγεννιάτικη αγορά στην Κεντρική Πλατεία, καρουζέλ, η μεγάλη χριστουγεννιάτικη συναυλία της Φιλαρμονικής και βέβαια Νυχτερινός Αγώνας Δρόμου – Christmas Run. O Δεκέμβρης στο Χαλάνδρι είναι ο μήνας της γιορτής και του χειμερινού πολιτιστικού φεστιβάλ, που αναμένεται να προσφέρει χαρά και ξεγνοιασιά σε μικρούς και μεγάλους.
Χειμερινό εορταστικό Φεστιβάλ 2025 στο Χαλάνδρι
Δείτε το πλήρες πρόγραμμα ΕΔΩ
Σάββατο 20 Δεκεμβρίου: Παιδική Βιβλιοθήκη «Μ. Βασιλόπουλος» (Σόλωνος 6), 11.30 Εικαστικό εργαστήρι «Χιονάνθρωποι στη βιβλιοθήκη», με την Αγγελική Γουναρίδη, για παιδιά 6-11 ετών.
Σάββατο 20 Δεκεμβρίου: Κεντρική Πλατεία, 16.00 – 18.00
Μουσικοθεατρικό εργαστήριο, μπουρμπουλήθρες, μπαλονοκατασκευές, κυνήγι θησαυρού.
9 Δεκεμβρίου 2025 έως 6 Ιανουαρίου 2026 Στην Κεντρική Πλατεία θα στηθεί γιορτινό καρουζέλ καθώς και χριστουγεννιάτικο χωριό με σπιτάκια και δράσεις για παιδιά. Θα λειτουργεί επίσης η παραδοσιακή χριστουγεννιάτικη αγορά με τα «σπιτάκια» που παραχωρεί ο Δήμος Χαλανδρίου σε μη κερδοσκοπικούς, κοινωφελείς οργανισμούς.
Ωράριο λειτουργίας καρουζέλ
24 -29 & 31.12.2025, 12.00 – 20.00
Σαββατοκύριακα, 12.00 -20.00
Καθημερινές 16.00 -20.00
6.1.26, 14.00 – 20.00

Χειμερινό Ηλιοστάσιο 2025 στην Ακαδημία Πλάτωνος
2025-12-20 12:00 - 23:00 | Συνεργατικό Καφενείο στην Ακαδημία Πλάτωνος, Μοναστηρίου 140 & Τηλεφάνους, Αθήνα, Αττική, 10442, Greece
Στην Καρδιά του Χειμώνα
2 – ήμερο Φεστιβάλ για το Χειμερινό Ηλιοστάσιο
To Σάββατο 20/12 από τις 12:00 έως και την Κυριακή 21/12 21.00 στο Καφενείο Στην Ακαδημία Πλάτωνος (Μοναστηρίου 140) γιορτάζουμε το Χειμερινό Ηλιοστάσιο για 12 φορά! Μία γιορτή για την ημέρα που γεννιέται ο ήλιος. Ο ένος και μοναδικός ρυθμιστής των πάντων. Ελάτε μαζί μας για να τον καλωσορίσουμε – με γλυκό κρασί, αγκαλιές και πολύ αγάπη. Σαν να γεννιέται το Παιδί. Η μεγαλύτερη νύχτα. Η πιο ιερή νύχτα. Άγια Νύχτα. Είναι η στιγμή όπου η γη, αν και βρίσκεται κοντά στον ήλιο, έχει τον άξονα της στραμμένο όσο πιο μακριά γίνεται από αυτόν. Και για αυτό το λόγο είναι η μεγαλύτερη του χρόνου. Βγείτε για λίγο λοιπόν από τη σπηλιά σας για ένα διήμερο γιορτής.
Σάββατο 20 Δεκεμβρίου
12:00 – 13:00 Τα Νεραϊδόσπιτα του Χειμώνα με την Αγγελίνα στο καφενείο
Περιγραφή: Καθώς οι μέρες μικραίνουν και το κρύο γίνεται όλο και πιο τσουχτερό, στολίζουμε το σπίτι και το ομορφαίνουμε, καθώς θα αγκαλιάσει όχι μόνο την οικογένεια, μα και την καρδιά και το πνεύμα μας. Μπορούμε να αφήσουμε την φαντασία μας να πετάξει, και να σκεφτούμε νεράιδες και ξωτικά των λουλουδιών και των στοιχείων της φύσης, να ψάχνουν κι αυτά ένα όμορφο καταφύγιο. Με μπισκότα, γλάσο, ζελεδάκια και ζαχαρωτά, φτιάχνουμε μαζί το σπιτάκι που ονειρευόμαστε για αυτά, και τους το χαρίζουμε, στολίζοντας το σπίτι μας, και προσφέροντάς τους βασιλική φιλοξενία! (Μπορούμε να τους ψιθυρίσουμε πως ήρθε η ώρα να πετάξουν μακριά, όταν αποφασίσουμε να το φάμε…😋) Τί χρειάζεται να έχετε μαζί σας: (προαιρετικά) περισσότερα φαγώσιμα στολίδια, που θέλετε να προσθέσετε στο σπιτάκι σας, ή/και να μοιραστείτε με άλλους συμμετέχοντες, όπως τρούφα ζαχαροπλαστικής, κουφετάκια, ζαχαρωτά λουλούδια.
Θέσεις συμμετεχόντων: 20 άτομα.
Ηλικίες: Για παιδιά από 7 ως 107 ετών.
13:00 – 16:00 Face Painting του Χειμώνα για μικρούς και μεγάλους με την Μάγια στο Καφενείο.
Ελάτε να γιορτάσουμε μαζί τη μικρότερη μέρα του χρόνου και τη στάση του Ήλιου μέσα στο χειμώνα, ζωγραφίζοντας στα πρόσωπα ή στα χέρια μας ήλιους, φεγγάρια, χιονονιφάδες, ελαφάκια, φυλλαράκια, δεντράκια και ό,τι άλλο θέλουμε! Για όοοολα τα παιδάκια ΚΑΘΕ ηλικίας! με ελεύθερη οικονομική συνεισφορά
13:00 – 14:00 SaurKraut ή ξινές αλχημείες με τη Μανώλια στο Καφενείο
Φέρτε από το σπίτι ένα μεγάλο γυάλινο βάζο του μελιού, ένα λάχανο και τρίφτη (άν έχετε). Φύγετε με ένα βάζο σάουερκράουτ! Τα μαγικά που θα συμβούν μέσα στο βάζο σας τον επόμενο μήνα θα δημιουργήσουν ξινό λάχανο, γεμάτο προβιοτικά βακτήρια που θα αγαπήσει το πεπτικό σύστημά σας! Έτσι ο Κάπταιν Κουκ ταξίδεψε τη γη χωρίς να πάθει σκορβούτο, καθώς αυτή η μέθοδος διατηρεί μεγάλο μέρος της βιταμίνη C των λαχανικών.
14:00 – 15:00 Τα Βότανα του Χειμώνα με την Κωνσταντίνα στο Πάρκο
Μια εξερεύνηση του χαρακτήρα των φυτών του χειμώνα, πως μας βοηθούν στην υγεία μας, μια ευκαιρία να τα γνωρίσουμε σαν φίλους με την Κωνσταντίνα Λίτσα.
14:00 – 15:00 Οι πρωτοχρονιές του κόσμου, Ομαδικό εργαστήριο για παιδιά στο καφενείο Με την Κανέλα Κεχρή, τη Δήμητρα Μελίτα και την Αγνή Γαία Λάσκου. Από 5 ετών και πάνω. Τα μικρότερα είναι ευπρόσδεκτά με τους / τις φροντιστές τους. Πότε και πως γιορτάζουν οι φυλές την αρχή του νέου έτους; Φτιάχνουμε μαζί με φυσικά υλικά, τον κύκλο του έτους με τις εποχές του…Γεμίζουμε με εποχιακά το κομμάτι του χειμώνα και το αφήνουμε στο Καφενείο. Ανανεώνουμε το ραντεβού μας για την Εαρινή Ισημερία και τις άλλες εποχές ως να γεμίσει ο κύκλος. Μπορείτε να φέρετε αν θέλετε το χαρτόνι και τα χρώματά σας. Στον χώρο θα υπάρχουν για όλα τα παιδιά. Με ελεύθερη συνεισφορά.
16:00 Καθώς δύει ο ήλιος και ετοιμάζεται για τον μεγαλύτερο ύπνο του έτους, μαζευόμαστε για μία τελετή για την αναγέννησή του στο Πάρκο.
18:00 – 19:00 Παραμύθια και μουσικές για την μεγάλη νύχτα και τις γιορτές στο καφενείο με τον Ταξιάρχη και τη Λήδα. Την μεγαλύτερη νύχτα του χρόνου μαζευόμαστε και μοιραζόμαστε παραμύθια και μουσικές. Για το ξημέρωμα που θα έρθει αλλά και για τις γιορτές που πλησιάζουν! Καλικάντζαροι και πλάσματα της νύχτας έρχονται στο Καφενείο στην Ακαδημία Πλάτωνος για ένα απόγευμα γεμάτω λόγο και μουσική!
Αφήγηση: Ταξιάρχης Μπεληγιάννης
Μουσική: Λήδα Ξυδιά
Αφήγηση με ελεύθερη οικονομική συνεισφορά
19:00 – 21:00 To Καμπαρέ του Ηλιοστασίου με τη Χριστίνα και τη Στέλλα στο καφενείο
Έλα και εσύ να ξεδιπλώσεις το ταλέντο σου στη σκηνή με ένα χαρουμενο, εορταστικό performance! Mουσικές, θέατρο, χορός, ποίηση, παιχνίδια, ανέκδοτα, αφήγηση, ζογκλερικά, μαγεία και παιχνιδιάρικη διάθεση…δήλωσε συμμετοχή στην παρακάτω φόρμα και παρουσίασε ότι θέλει η καρδιά σου διάρκειας 5 λεπτών. https://forms.gle/ambVw8MiwGpVy56w8
21:00 – 23.30 Live: “Strings, Winds, and Whispers: A Celtic Music Winter Night”.
Κέλτικη Μουσική στην Καρδιά του Χειμώνα. Ζήστε μια μαγευτική βραδιά κελτικής μουσικής με την Ειρήνη στο λαούτο, την Becka στο βιολί και τον Yann στο φλάουτο. Η βραδιά θα περιλαμβάνει παραδοσιακά, τραγούδια καρδιάς και χαράς σε ένα ζεστό και οικείο περιβάλλον, στο καφενείο. Experience an enchanting night of Celtic music with Irini on lute, Becka on violin, and Yann on flute. The night will include traditional tunes and heartfelt songs in the in a warm and intimate setting of the kafenio.

Χριστουγεννιάτικη παράσταση από το Σπαθάρειο Μουσείο
2025-12-20 13:00 - 15:00 | Αίθουσα ΤΟΛ Αίθουσα συναυλιών Αμαρουσίου, Κηφισίας 207 & Σαλαμίνος 59-55, Μαρούσι, Αττική, 15124, Greece
Χριστουγεννιάτικη παράσταση από το Σπαθάρειο Μουσείο | Σάββατο 20 Δεκεμβρίου, ώρα 13:00, Κέντρο Ελληνικής Κεραμικής. Ο Δήμαρχος Αμαρουσίου Θεόδωρος Αμπατζόγλου και ο Αντιδήμαρχος Πολιτισμού Νικόλαος Πέππας, προσκαλούν τους μικρούς και μεγάλους φίλους του Καραγκιόζη σε μια ξεχωριστή Χριστουγεννιάτικη παράσταση, βασισμένη στα διηγήματα του Αλέξανδρου Παπαδιαμάντη, ενός από τους σημαντικότερους Έλληνες λογοτέχνες, γνωστός και ως «ο άγιος των ελληνικών γραμμάτων».
Η παράσταση θα πραγματοποιηθεί το Σάββατο 20 Δεκεμβρίου και ώρα 13:00 στο Κέντρο Ελληνικής Κεραμικής (Αίθουσα ΤΟΛ), Κηφισίας 207 – Μαρούσι.
ΕΙΣΟΔΟΣ ΕΛΕΥΘΕΡΗ
ΕΠΙΚΟΙΝΩΝΙΑ: ΤΗΛ. 210 6127245 spathario@yahoo.gr • spathareio@maroussi.gr
